title: Erwin Dreger

text: Rintamasuunta oli metsikköön, josta venäläiset hyökkäsivät joka kerta uudestaan. Juuri tässä kohtaa kaistaa venäläiset yrittivät läpimurtoa 17. maaliskuuta 1942. Tätä ei kuitenkaan 3. panssaridivisioona tiennyt. Venäläiset aloittivat hyökkäyksen klo 10.30 pataljoonan voimalla. Dregerin miehet odottivat kunnes venäläiset olivat 50 metrin päässä, jolloin Dreger antoi tulikomennon ampumalla itse. Hän oli oman konekiväärinsä kanssa puolikaaren syvimmässä pisteessä.


title: Erwin Dreger

text: Sattumalta vihollisen hyökkäys oli suuntautunut tarkalleen puolikaaren keskelle, joten sitä vastaan saatettiin keskittää monen konekiväärin tuli, ja puolustautuminen oli helppoa. 20 minuutissa venäläiset oli lyöty ristitulessa. Tappiot olivat valtavat, kun samaan aikaan Dreger ei menettänyt yhtäkään miestä.


title: Erwin Dreger

text: Tunnin päästä vihollinen yritti tuhota suunnatulla tykistötulella Dregerin miesten asemat, mutta he olivat taktiikan mukaisesti siirtyneet jo uusiin asemiin ja tykistökeskitys oli tehoton. 14 tunnin aikana venäläiset hyökkäsivät viisi kertaa, mutta joka kerta tulos oli sama. Vihollispataljoonien hyökkäys pysäytettiin. Dregerin miehet kestivät vaikka vihollisella oli satakertainen ylivoima.


title: Erwin Dreger

text: Kolme päivää myöhemmin Dreger kuoli. Aikaisemmin hän oli joutunut vetäytymään tukikohtana olleesta kylästä. Dreger yritti löytää miehilleen suojan ja lämpimän paikan 30 asteen pakkasessa. Hän yritti vallata läheisen kolhoosin, mutta häneen osui luotisuihku vihollisen konekivääristä. Miehet saivat haavoittuneen Dregerin turvaan, mutta hän kuoli. Hänen viimeiset sanansa olivat: ”Kuunnelkaa miehet, kohta koputetaan!”


title: Karl Robert Malmström

text: Karl Robert Malmström (16. maaliskuuta 1830 Turku – 21. toukokuuta 1900 Antrea) oli suomalainen, ruotsinkielinen pappi ja runoilija.


title: Karl Robert Malmström

text: Malmströmin vanhemmat olivat kauppias Gustaf Malmström ja Maria Lindgren. Hän kävi Turun triviaalikoulua ja lukiota, pääsi ylioppilaaksi 1851 ja hänet vihittiin papiksi 1854. Malmström oli Turun kaupungin sairashuoneen saarnaajana 1858–1874 ja kehruuhuoneen saarnaajana 1861–1876. Tämän jälkeen hän oli Turun 2. kappalaisena 1874–1883 sekä Antrean kirkkoherrana 1883–1900. Hän pakinoi Åbo Underrättelser-lehdessä nimimerkillä "Ali" vuosina 1876–1883. Malmström sai rovastin arvon 1885.


title: Karl Robert Malmström

text: Malmström kirjoitti runoja juhlatilaisuuksiin, ja hänen runonsa saivat vaikutteita Zacharias Topeliuksen runoista.


title: Karl Robert Malmström

text: Malmström oli naimisissa vuodesta 1857 Lucina Konstantia Ingeborg Walleniuksen (1832–1919) kanssa. Heidän lapsiaan olivat Teknillisen korkeakoulun mekaniikan professori Paul Rurik Bruno Malmström (1872–1919) ja taidemaalari Tyra Malmström (1875–1928).


title: Shun Hing Square

text:
Shun Hing Square on antenneineen laskettuna 384 metriä korkea pilvenpiirtäjä Shenzhenin kaupungissa, Kiinassa. Se on kattokorkeudeltaan 324,8 metriä korkea ja antennikorkeudeltaan 384 metriä. Se on Kiinan yhdeksänneksi korkein rakennus. Se on myös Kiinan korkein teräksestä tehty rakennus, sillä muut Kiinassa Shun Hing Squarea korkeammat rakennukset on rakennettu pääosin betonista.
Shun Hing Squaressa on 66 maan päällistä kerrosta ja kolme kerrosta, jotka sijaitsevat maan alla. Rakennus on muodoltaan hyvin omaperäinen. Sen suunnittelusta vastasi arkkitehtitoimisto K.Y. Cheung Design Associates. Rakennuksen rakentaminen aloitettiin vuonna 1993 ja se valmistui vuonna 1996.
Shun Hing Squaressa on 36 hissiä ja sen lattiapinta-ala on 280 000 neliömetriä.


title: Jalutorovsk

text: Jalutorovsk () on kaupunki Tjumenin alueella Venäjällä. Se sijaitsee Irtyšiin laskevan Tobol-joen rannalla 75 kilometriä Tjumenista kaakkoon. Kaupungin läpi kulkee Tjumenin ja Omskin välinen rautatie (Jalutorovskin asema). Asukkaita on 37 700 henkeä (vuonna 2010).


title: Jalutorovsk

text: Vuonna 1639 entisen tataarilinnakkeen Javlu-Turin paikalle perustettiin venäläinen linnoitus. Vuonna 1782 siitä tuli Tobolskin lääniin kuuluneen Jalutorovskin kihlakunnan keskus. Kaupungin taloudellinen merkitys jäi kuitenkin vähäiseksi. 1800-luvulla sinne karkoitettiin tunnettuja dekabristeja.


title: Jalutorovsk

text: Nykyään Jalutorovskissa on lähinnä elintarvike- ja rakennustarviketeollisuutta. Kaupungissa toimii karkoitetuille dekabristeille omistettu museo. Jalutorovskissa on syntynyt kuuluisa liikemies ja mesenaatti Savva Mamontov.


title: Juhnov

text: Juhnov () on kaupunki Kalugan alueella Venäjällä. Se sijaitsee Okan sivujoen Ugran rannalla 85 kilometriä Kalugasta luoteeseen. Kaupunki on Juhnovin piirin keskus. Asukkaita on 7 000 henkeä (vuonna 2008).


title: Juhnov

text: Juhnov tunnetaan 1500-luvulta lähtien. Vuonna 1796 siitä tuli Smolenskin lääniin kuuluneen kihlakunnan keskus. Nykyisin se on maatalousalueen keskus, jossa on lähinnä elintarviketeollisuutta.


title: TP-2.com

text: TP-2.com ("Twelve Play-2") on R&B -artisti R. Kellyn neljäs studioalbumi ja 12-Play albumi sarjan toinen osa. Albumi julkaistiin vuonna 2000.


title: Maastohiihdon maailmancup 2008–2009

text: Maastohiihdon maailmancup 2008–2009 oli historian 28. virallinen maailmancup-kausi. Se alkoi 22. marraskuuta 2008 Jällivaarassa, Ruotsissa ja päättyi 22. maaliskuuta 2009 Falunissa, Ruotsissa.


title: Liljakasvit

text: Liljakasvit (Liliaceae) ovat yksisirkkaisiin, liljamaisten kasvien (Liliales) lahkoon kuuluva kasviheimo.


title: Liljakasvit

text: Liljakasveilla on ehytlaitaiset, useimmiten silposuoniset lehdet, ja niiden kukissa on yleensä kolmella jaollinen määrä terälehtiä. Monilla heimon kasveilla on maavarsi tai sipuli. Jotkin heimon kasvit ovat tyypillisiä varjokasveja, ja niillä on leveät lehdet, mehevät hedelmät, selvä maavarsi ja pienet vaatimattomat kukat. Toiset taas kasvavat aurinkoisilla paikoilla, ja niillä on kapeat lehdet, suuret kirkasväriset kukat ja usein maan pinnassa sipuli.


title: Liljakasvit

text: Liljakasvien heimoon kuuluu monia näyttävien kukkiensa vuoksi suosittuja koristekasveja kuten liljat ja tulppaanit. Lilja ("Fleur de lis") on vanhastaan myös heraldiikassa tärkeä symboli.


title: Liljakasvit

text: Monet heimon kasvit ovat myrkyllisiä ja voivat syötyinä aiheuttaa vakavia komplikaatioita. Erityisesti kissat sairastuvat niistä herkästi.


title: Liljakasvit

text: Liljakasvien heimo käsitettiin aikaisemmin huomattavasti nykyistä laajemmaksi ja siihen luettiin myös suuri joukko kasveja, jotka nykyään luetaan jopa toisiin lahkoihin. Kasvien geneettinen tutkimus on kuitenkin johtanut siihen, että niiden tieteellistä luokitusta on ollut muutettava. Omiksi heimoikseen katsotaan nykyisin mm. seuraavat, joihin kaikkiin kuuluvat kasvit on aikaisemmin luettu liljakasveihin:


title: Liljakasvit

text: Näistä heimoista "Smilaceaeae" on nykyisten tutkimusten mukaan läheisintä sukua liljakasveille.


title: Liljakasvit

text: Joidenkin tutkijoiden mukaan myös "Calochortus"-suku ja muutamat muut sille läheiset suvut olisi luokiteltava omaksi heimokseen "Calochortaceae" (seuraavassa alaheimo Calochortoideae).


title: Liljakasvit

text: Liljakasvien heimon oletetaan kehittyneen 58 miljoonaa vuotta sitten paleoseenikauden alkuvaiheessa.


title: Liljakasvit

text: Liljakasvien heimoon kuuluvat 19 sukua ja 610 lajia jaetaan kolmeksi alaheimoksi:


title: Liljakasvit

text: 1. Lilioideae Eaton. Alaheimo käsittää 11 sukua ja 595 lajia lauhkeassa vyöhykeessä, erityisesti Pohjois-Amerikassa ja Itä-Aasiassa. Alaheimossa on kaksi tribusta:


title: Liljakasvit

text: 2. Calochortoideae Dumortier. Joillakin lajeilla on putkiloita varressa, joillakin lehdet tupellisia, joillakin on silposuonitus varkkosuonituksen sijaan, eräillä kehän ulkokiehkura on verhiömäinen ja eräillä on sikiäimessään laitaistukat. Kehälehdet ovat tavallisesti vaihtelevassa määrässä hapsuisia; mesiäiset enemmän tai vähemmän pussimaisia; kota liiteluomainen, siemenet vaihtelevasti litistyneitä. Alaheimossa on kaksi sukua ja 85 lajia Itä-Aasian ja Pohjois-Amerikan itäosan lauhkeilla alueilla. Mariposaliljat ("Calochortus", 65 lajia) ovat sipulikasveja; konnanliljoilla ("Tricyrtis", 20 lajia) on kaksi kukan esilehteä.


title: Liljakasvit

text: 3. Streptopoideae Reveal. Lehtikanta tuppimainen; siemenet vaihtelevissa määrin pyöreitä, juovaisia. Kolme sukua, 15 lajia pohjoisessa lauhkeassa vyöhykkeessä, erityisesti Itä-Aasiassa ja Pohjois-Amerikan itä- ja länsiosassa. Suvussa "Scoliopus" kukan kehäkiehkurat ovat hyvin erilaiset ja heteitä on kolme.


title: Liljakasvit

text: Liljakasveihin luetaan nykyisin seuraavat suvut:


title: Jurjuzan

text: Jurjuzan () on kaupunki Tšeljabinskin alueen Katav-Ivanovskin piirissä Venäjällä. Se sijaitsee Uralin länsirinteellä, Kaman vesistöön kuuluvan Jurjuzan-joen varrella 294 kilometriä Tšeljabinskista länteen. Kaupungin läpi kulkee Vjazovajan ja Katav-Ivanovskin välinen rautatie (Jurjuzanin asema). Asukkaita on 12 600 henkeä (vuonna 2010).


title: Jurjuzan

text: Kaupunki on saanut alkunsa vuonna 1758 perustetusta rautatehtaasta, joka toimi vuoteen 1908 saakka. Vuonna 1829 paikkakunnalla tapahtui yksi 1800-luvun alun suurimmista talonpoikaiskapinoista. Kaupunki Jurjuzanista tuli vuonna 1943. Se on tunnettu lähinnä neuvostoaikana valmistetuista samannimisistä jääkaapeista.


title: Suojelukohde

text: Suojelukohteella erotuksena suojelualueesta voidaan tarkoittaa muuta kuin aluemaista suojelukohdetta, joka on päätetty suojella muutokselta lain, asetuksen tai muun säännön perusteella. Perusteena suojelulle voi olla esimerkiksi rakennussuojelu, luonnonsuojelu tai muinaismuistolaki. Tällöin puhutaan vastaavasti joko rakennussuojelukohteesta, luonnonmuistomerkistä tai muinaisjäännöksestä.


title: Saksan 3. panssaridivisioona

text: 3. panssaridivisioona () oli vuonna 1935 perustettu Saksan maavoimien panssariyhtymä toisessa maailmansodassa. Divisioonan lempinimenä oli karhudivisioona perustamispaikkansa Berliinin vaakunaeläimen karhun mukaan.


title: Saksan 3. panssaridivisioona

text: Divisioona osallistui Itävallan liittämiseen Saksaan ja vuonna 1939 se oli mukana Saksan hyökätessä Puolaan. Toisen maailmansodan aikana divisioona osallistui Ranskan valtaukseen, jonka jälkeen se oli lähinnä uusien panssaridivisioonien kaaderin koulutuspaikkana. Operaatio Barbarossan alkaessa kesäkuussa 1941 divisioona kuului Keskustan armeijaryhmään, jonka mukana se käväisi aina Moskovan porteilla. Neuvostoliiton aloitettua vastahyökkäykset divisioona vetäytyi vuoteen 1945 mennessä Ukrainan, Romanian ja Unkarin kautta Itävaltaan, jossa se antautui amerikkalaisille.


title: Saksan 3. panssaridivisioona

text: Saksan hallitus julkaisi 16. maaliskuuta 1935 lain asevoimien perustamisesta, jonka perusteella Saksan uudet sotavoimat luotiin. Joukko motorisoituja koulutusyksiköitä muodostettiin, jotta saataisiin kokemuksia ja mahdollisuus kouluttaa henkilöstöä uusiin yksiköihin. Toukokuussa koottiin Döberitziin näistä yksiköistä kenraalimajuri Hothin alaisuuteen koulutusdivisioona. Everstiluutnantti Harpen johtama moottorikoulutuskeskuksen I pataljoona ja majuri Breithin motorisoidut yksiköt olivat ensimmäisiä, jotka saivat käyttöönsä PzKw I -panssarivaunut.


title: Saksan 3. panssaridivisioona

text: Divisioona muodostettiin Wünsdorfin harjoitusalueella Berliinissä 15. lokakuuta 1935, jolloin siihen kuuluivat Altengrabowissa perustetun 3. kiväärirykmentin (eversti Horst Stumpff) ja 3. moottoripyöräpataljoonan (majuri von Manteuffel) muodostama 3. kivääriprikaati (eversti Bernard) sekä 5. ja 6. panssarirykmentin muodostama 3. panssariprikaati (eversti Kühn). Lisäksi divisioonaan liitettiin kaksi patteristoinen 75. motorisoitu tykistörykmentti sekä divisioonajoukkoja. Panssarirykmenttien miehistö tulimoottorikoulutusesikunta Zossenista () ja keväällä motorisoidusta 4. ratsuväkirykmentistä Potsdamista. Muiden yksiköiden miehistö tuli 7. ja 11. ratsuväkirykmenteistä, 3. ratsuväkidivisioonan jalkavärykmentti Meinigenistä, 2., 3. ja 6. kuljetuspataljoonista sekä lääninpoliisista () muun muassa Köslinin poliisiopistosta. Miehistöaines oli pääosin Preussista. Divisioonan esikunta oli Berliinissä Kurfürstenstrassen ja Burggrafenstrassen kulmassa.


title: Saksan 3. panssaridivisioona

text: Helmikuun lopulla ja maaliskuun alussa 1936 divisioona oli hälytysvalmiudessa ja se poistui kasarmeiltaan Berliinistä. Junakuljetuksin se siirrettiin länteen ja panssarijoukkojen esikunta perustettiin Sennen harjoitusalueelle. Joukot harjoittelivat aamusta iltaan ja kävivät ammunnoissa, kunnes kuultiin radiosta Saksan asevoimien miehittäneen Reininmaan alueen 7. maaliskuuta. Samalla saatiin tieto siitä, että panssarijoukot oli siirretty alueelle torjumaan mahdolliset Ranskan toimet. Harjoitukset jatkuivat kuitenkin aina 7. huhtikuuta saakka. Tilanteen laukeamisesta huolimatta joukkoja ryhmiteltiin uudelleen ja 6. panssarirykmentti siirtyi 14. kesäkuuta Zossenista Altruppinin kautta Neuruppiniin. Samoin moottoripyöräpataljoona siirrettiin Bad Freiwenwaldeen ja viestipataljoona Potsdam-Nedlitzistä Stahnsdorfiin 30. kesäkuuta.


title: Saksan 3. panssaridivisioona

text: 6. panssarirykmentin vapaaehtoisista perustettiin vuosina 1937–1939 kaaderi Kondorilegioonan 88. panssaripataljoonaan, joka taisteli Espanjan sisällissodassa kenraali Francisco Francon joukkojen riveissä. Divisioona osallistui Itävallan Saksaan liittämiseen ja hyökkäykseen Puolaan 1939, jolloin se oli osa kenraali Heinz Guderianin johtamaa XIX armeijakuntaa. Divisioona hyökkäsi Pommerista Toruńiin Pohjois-Puolaan ja siitä edelleen kaakkoon kohti Brest-Litovskia.


title: Saksan 3. panssaridivisioona

text: Se oli mukana taistelussa Ranskasta 1940, jolloin divisioona oli liitettu Erich Hoepnerin XVI motorisoituun armeijakuntaan. Divisioona osallistui Albertin kanavan taisteluun ja Brysselin eteläpuolisiin taisteluihin sekä Dunkerquen evakuoinnin jälkeiseen takaa-ajoon, joka päättyi Ranskan antautumiseen. Vuoden lopulla divisioona luovutti 5. panssarirykmentin 5. kevyelle divisioonalle, josta muodostettiin 21. panssaridivisioona. Divisioona vastaanotti 394. jalkaväkidivisioonan, josta muodostettiin myöhemmin panssarikrenatöörirykmentti. Talven 1940-1941 aikana divisioona menetti luovutuksina lähes puolet panssarivahvuudestaan, mutta se sai 543. panssarintorjuntapataljoonan. Sen alkuperäinen 39. panssarintorjuntapataljoona oli lähetetty Libyaan alkuvuodesta, 1941 ja se tuhoutui lopulta Tunisiassa toukokuussa 1943.


title: Saksan 3. panssaridivisioona

text: Divisioona ylitti Keskustan armeijaryhmän kärkenä Neuvostoliiton rajan operaatio Barbarossan alkaessa 22. kesäkuuta 1941 ja valtasi raja-alueella Bugin ylittävän Kodeńin sillan. Se osallistui Białystok-Minskin saarrostustaisteluun, Smolenskin saarrostukseen ja Dneprjoen ylitykseen ennen siirtoaan Etelän armeijaryhmään. Divisioona osallistui armeijaryhmän mukana Kiovan alueella olleiden neuvostojoukkojen tuhoamiseen ja niiden päätyttyä hyökkäykseen kohti Moskovaa taistellen muun muassa Tulassa.


title: Saksan 3. panssaridivisioona

text:
Neuvostoliiton talvihyökkäyksessä 1941–1942 divisioona oli taisteluissa aina kriittisissä kohdissa kuten Orjolin ja Kurskin taisteluissa ja maaliskuussa 1942 Harkovan toisessa taistelussa. Kesällä divisioona otti osaa Kaukasukselle tehtyyn hyökkäykseen, jossa se kärsi suuria tappioita Mozdokin ympäristössä käydyissä taisteluissa.
Divisioona pakeni Kubanista Asovanmeren jään yli Rostovin puolustuksen petettyä tammikuussa 1943. Se osallistui Kurskin ja Belgorodin taisteluihin heinäkuussa ja kärsi suuria tappioita syksyllä Harkovan taisteluissa. Divisioona osallistui Dneprjoen alueen taisteluihin syyskuusta 1943 tammikuuhun 1944. Niissä divisioona osoitti jälleen kykynsä ja taisteli Tšerkasyn ympäristössä ja Umanissa talvella 1943–1944. Divisioona joutui saarroksiin Kirovohradissa 5. tammikuuta 1944, mutta se murtautui ulos 10. tammikuuta perässään neljä muuta divisioonaa. Divisioona jatkoi etulinjassa raskaista tappioistaan huolimatta, taisteli Kiovassa ja osallistui vetäytymistaisteluihin Ukrainasta ja Itä-Puolasta poistuttaessa. Divisioona murtautui ulos Romanian saarrostuksesta ja osallistui Unkarin taisteluihin. Divisioonan sotatoimet päättyivät Steiermarkissa Itävallassa.


title: Saksan 3. panssaridivisioona

text: Adolf Hitlerin surmattua itsensä 30. huhtikuuta 1945 ja jo ennen Saksan virallista antautumista divisioona pyrki irtautumaan neuvostojoukoista suunnaten länteen, jotta se voisi antautua länsiliittoutuneille ja siten välttää sotavankeuden Neuvostoliitossa. Divisioonan jäänteet antautuivat amerikkalaisille Ennsissä.


title: Saksan 3. panssaridivisioona

text: Divisioonankomentajina olivat:


title: Hanna Rönnberg

text: Johanna (Hanna) Sofia Rönnberg (16. huhtikuuta 1862 Hämeenlinna – 9. lokakuuta 1946 Helsinki) oli suomenruotsalainen taidemaalari ja kirjailija.


title: Hanna Rönnberg

text: Rönnbergin äiti oli Emilia Sofia Stenvall ja isä ilmeisesti faktori Johan Rönnberg. Rönnberg kävi tyttökoulun ja opiskeli sitten Suomen taideyhdistyksen piirustuskoulussa 1875–1881 sekä Tukholman taideakatemiassa 1881–1885. Hän opiskeli vielä myöhemmin Pariisissa Académie Julianissa 1887–1889 sekä Académie Colarossissa useaan otteeseen 1890- ja 1920-luvuilla.


title: Hanna Rönnberg

text: Rönnberg julkaisi lyhyitä artikkeleita päivälehdissä jo 1880-luvulla ja julkaisi ensimmäisen kirjansa "Från Ålands skär" vuonna 1899. Hän toimi Hemma och Ute -lehden toimittajana 1910–1917.


title: Hanna Rönnberg

text: Rönnberg maalasi impressionistisia maisemamaalauksia viettäessään kesiään 1880-luvulla Ahvenanmaan Jomalassa Önningebyn taiteilijasiirtokunnassa. Tämä ulkoilmamaalausta harrastanut suomalais-ruotsalainen taiteilijayhteisö syntyi 1886 Victor Westerholmin kesäasunnon ympärille. Yhteisöön kuuluivat Rönnbergin ja Westerholmin ohella muun muassa Elin Danielson-Gambogi, Eva Topelius, Dora Wahlroos, J. A. G. Acke ja Edvard Westman.


title: Hanna Rönnberg

text: Hänet on haudattu Kulosaaren hautausmaalle.


title: Ferdinand Bie

text: Ferdinand Reinhardt Bie (16. helmikuuta 1888 – 9. marraskuuta 1961) oli norjalainen yleisurheilija, viisiottelun olympiavoittaja Tukholmassa 1912.


title: Ferdinand Bie

text: Bie sai alkuperäisissä tuloksissa hopeaa. Kultamitalisti oli Jim Thorpe, joka oli täysin ylivoimainen voitettuaan neljä lajia viidestä ja oltuaan keihäänheitossa toinen. Bie hyppäsi kilpailuissa pituutta 685, heitti keihästä 46,45, juoksi 200 metriä aikaan 23,5, heitti kiekkoa 31,79 ja juoksi 1 500 metriä aikaan 5.07,8. Sijapistejärjestelmä antoi Thorpelle kuusi pistettä ja toiseksi tulleelle Bielle 16. Pronssimitalisti James Donahue sai 24 pistettä, joten Bie sai hopeaa varsin selvällä erolla.


title: Ferdinand Bie

text: Seuraavana vuonna Jim Thorpen todettiin kuitenkin pelanneen baseballia ammattilaisena ennen voittojaan ja hänet diskvalifioitiin. Bie julistettiin olympiavoittajaksi. Hän oli kuitenkin haluton hyväksymään hänelle myönnettyä kultamitalia ja piti Thorpea edelleen kisan voittajana. Thorpen mitalit palautettiin 1982 ja hänet julistettiin olympiavoittajaksi yhdessä Bien kanssa.


title: Ferdinand Bie

text: Bie kilpaili olympialaisissa myös kymmenottelussa, mutta keskeytti, sekä pituushypyssä, jossa sijoittui yhdenneksitoista. Bie oli n. 176 cm pitkä ja painoi n. 75 kg.


title: Ferdinand Bie

text: Bie voitti Norjan mestaruuden pituushypyssä 1910 ja 1917 sekä 110 metrin aitajuoksussa 1910.


title: Manuel Castro Ruiz

text: Manuel Castro Ruiz (9. marraskuuta 1918 – 18. marraskuuta 2008) oli katolisen kirkon meksikolainen pappi.


title: Manuel Castro Ruiz

text: Castro Ruiz syntyi Moreliassa, Michoacánissa. Hän sai vihkimyksensä papiksi 19. kesäkuuta 1943 ja piispaksi 27. joulukuuta 1965. Hän oli ensin vuodesta 1965 Cincarin titulaaripiispa ja Yucatánin apulaispiispa. 20. syyskuuta 1969 hänet nimitettiin Yucatánin arkkipiispaksi, jona hän toimi vuoteen 1995. Seuraajaksi astui hänen vetäydyttyään Emilio Carlos Berlie Belaunzarán.


title: Manuel Castro Ruiz

text: Castro Ruiz kuoli hieman 90-vuotispäivänsä jälkeen marraskuussa 2008.


title: R.

text: R. on R&B -artistin R. Kellyn kolmas studioalbumi. Albumin julkaisi Jive Records ja se julkaistiin 29. syyskuuta 1998.


title: Emilio Carlos Berlie Belaunzarán

text: Emilio Carlos Berlie Belaunzarán (s. 4. marraskuuta 1939) on katolisen kirkon meksikolainen pappi. Hän syntyi Aguascalientesissa ja sai pappisvihkimyksensä 3. heinäkuuta 1966. Piispaksi hänet vihittiin vuonna 1983. Hän toimi siitä pitäen Tijuanan piispana, kunnes vuonna 1995 seurasi Manuel Castro Ruizia Yucatánin arkkipiispana.


title: Hypoksantiini

text: Hypoksantiini on puriinin johdannainen, jota syntyy muun muassa adenosiinin aineenvaihduntatuotteena.Se muodostaa yhdessä riboosisokerin inosiiniksi kutsutun nukleosidin.


title: Hypoksantiini

text: Ksantiinioksidaasi on entsyymi, joka hapettaa hypoksantiinin ksantiiniksi ja edelleen virtsahapoksi. Tämän vuoksi kihdin hoitoon käytetään ksantiinioksidaasin toimintaa estäviä lääkkeitä . Hypoksantiini-guaniinifosforibosyylitransferaasientsyymi muuttaa hypoksantiinin inosiinimonofosfaatiksi.


title: Konstantínos Tsiklitíras

text: Konstantínos Tsiklitíras ( 30. lokakuuta 1888 Pýlos – 10. helmikuuta 1913) oli kreikkalainen vauhdittomien hyppyjen hyppääjä ja olympiavoittaja Tukholmassa 1912.


title: Konstantínos Tsiklitíras

text: Tsiklitíras muutti kotikaupungistaan Ateenaan opiskelemaan kauppatieteitä ja aloitti urheilun. Hän pelasi jalkapalloa Panathinaikosissa ja vesipalloa, mutta teki parhaat suorituksensa vauhdittomissa hypyissä. Hän voitti kaikkiaan 19 Kreikan mestaruutta.


title: Konstantínos Tsiklitíras

text: Lontoon olympialaisissa 1908 Tsiklitíras voitti olympiahopeaa sekä vauhdittomassa korkeushypyssä, jossa hän jakoi hopeamitalin John Billerin kanssa tuloksella 155 sekä vauhdittomassa pituushypyssä tuloksella 323. Tukholman olympialaisissa hän voitti olympiakultaa vauhdittomassa pituushypyssä tuloksella 337 ja olympiapronssia vauhdittomassa korkeushypyssä tuloksella 155.


title: Konstantínos Tsiklitíras

text: Tsiklitiraksen ura sai äkillisen lopun 1913 hänen ilmoittauduttuaan vapaaehtoiseksi Balkanin sotiin. Hän sairastui aivokalvontulehdukseen ja kuoli vain 24-vuotiaana.


title: Dmitri Malašenkov

text: Dmitri Malašenkov () oli venäläinen avaruustutkija. Hän tutki ja koulutti Institute for Biomedical Problems -instituutissa Moskovassa Sputnik 2 -avaruuslennolle muun muassa Laika-koiraa.


title: R. Kelly (albumi)

text: R. Kelly on R&B -artisti R. Kellyn toinen studioalbumi, joka julkaistiin vuonna 1995. Albumin julkaisi Jive Records.


title: Asuntojen hinnat Suomessa

text: Asuntojen hinnat Suomessa ovat nousseet pitkällä aikavälillä sekä nimellisesti että reaalisesti. Vanhojen kerrostaloasuntojen reaalihinnat olivat vuonna 2014 lähellä pitkän aikavälin huippua. Tässä artikkelissa on suhteutettu hintoja pitkien ajanjaksojen tilastoihin sekä käsitelty hintatason määrääviä syitä ja seurauksia.


title: Asuntojen hinnat Suomessa

text: Asuntojen hintakehitys on viime vuosikymmeninä vaihdellut suuresti. Suomessa asuntojen hinnat nousivat voimakkaasti 1980-luvulla. 1988 lopulla asuntojen hinnat nousivat yli 40 % edelliseen vuoteen verrattuna. 1990-luvun alun lama-aikana asuntojen hinnat romahtivat. Tämän jälkeen hinnat kääntyivät jälleen nousuun, joka jatkui vuoden 2001 poikkeusta lukuun ottamatta 2008 Finanssikriisin puhkeamiseen saakka. Vanhojen kerrostaloasuntojen reaalihinnat ovat nousseet 1990-luvun jälkipuoliskolta alkaen koko maassa.


title: Asuntojen hinnat Suomessa

text: Asuntojen hinnoissa ja hintojen kehityksessä on suuria vaihteluja eri kaupunkien ja alueiden välillä, myös pääkaupunkiseudun sisällä. Pääsääntöisesti asuntohintojen kehitys on ollut voimakkaampaa pääkaupunkiseudulla kuin muualla Suomessa. Pääkaupunkiseudulla reaalihinnat yli kaksinkertaistuivat vuoteen 2014 mennessä. Helsingin keskustan läheisyydessä asunnoista on ollut jatkuvasti ylikysyntää, ja sekä asuntojen hinnat että vuokrat ovat eriytyneet todellisista rakennuskustannuksista.


title: Asuntojen hinnat Suomessa

text: Vuosia 2005–2014 tarkastellessa hintakehitys eroaa vanhojen ja uusien osakeasuntojen kesken. Uusien osakeasuntojen hinnat ovat nousseet vanhoja voimakkaammin.


title: Asuntojen hinnat Suomessa

text: Kansainvälisen valuuttarahaston World Economic Outlook -raportissa asuntojen hintakehityksen yhtenä selittävänä tekijänä on käytetty palkansaajien ansiotasoa.


title: Asuntojen hinnat Suomessa

text: Asuntojen hintoja nostavat kysyntää lisäävät tekijät, jollaisiksi on esitetty alueen taloudellinen menestys, väestön vaurastuminen, oman asunnon myyntivoiton verottomuus (tietyin ehdoin), asuntolainojen korkojen verovähennysoikeus sekä asuntolainojen tarjonnan parantuminen, mm. korkojen lasku ja laina-aikojen piteneminen. Vastaavasti kiinteistövero laskee asuntojen hintoja.


title: Asuntojen hinnat Suomessa

text: Asuntojen hintoja nostavat myös tarjontaa vähentävät tekijät. Kaavoitus on Suomessa kuntien monopoli, ja mikäli tonttivarantoa ei saada kaavoitettua markkinoille riittävästi, markkinamekanismit nostavat asuntojen hintaa.


title: Asuntojen hinnat Suomessa

text: Rakennusmääräysten on esitetty nostavan asuntojen hintoja. Hintoja nostaviksi määräyksiksi on mainittu mm. velvoitteet rakentaa autopaikkoja, väestönsuoja ja esteettömiä asuntoja.


title: Asuntojen hinnat Suomessa

text: Kansantaloustieteen professori Niku Määttäsen mukaan kaupunkien alihintaan myymät tontit lisäävät kysyntää, koska osa alihintaisten tonttien ostajista olisi muuten tyytynyt pienempään tonttiin ja asuntoon. Tällöin markkinat pikemminkin nostavat kuin laskevat asuntojen hintoja.


title: Asuntojen hinnat Suomessa

text: Tilastollisella analyysilla on osoitettu, että vuoden päästä tapahtuvasta asuntojen hintojen vaihtelusta noin puolta ei pysty ennustamaan.


title: Asuntojen hinnat Suomessa

text: On esitetty teoria, että psykologialla on merkittävä osuus hintojen vaihtelussa; hintojen nousu innostaa ostamaan. Alamäessä lasku on taas hintoja pudottava voima. Psykologisiin tekijöihin liittyy termi järjetön innostuneisuus, jolla selitetään hintakuplien muodostumista.


title: Asuntojen hinnat Suomessa

text: Asuntojen hintakehitys näkyy asuntokuntien kasvavassa velkaantuneisuudessa. Asuntolainojen osuus kotitalouksien kaikista veloista oli vuonna 2016 noin 71 prosenttia, eli yhteensä noin 85,5 miljardia euroa. Asuntojen hinnat ovat 2000-luvulla nousseet nopeammin kuin asuntokuntien palkkatulot. Asuntoja rahoitetaan pääasiassa velkarahalla, ja viimeisen 20 vuoden aikana keskimääräisen velan määrä on yli kaksinkertaistuinut. Kotitalouksien velkaantumisaste oli vuoden 2017 lopussa 128,2 %. Vuonna 2016 asuntovelallisten kotitalouksien velkaantumisaste oli keskimäärin 220 % ja keskimääräinen asuntovelka 97 220 euroa. Ennätyssuurten asuntolainojen lisäksi myös taloyhtiövelkojen kokonaismäärä on kasvanut, mikä Suomen pankin mukaan lisää kotitalouksien ja kansantalouden haavoittuvuutta ja taloudellisia riskejä.


title: Asuntojen hinnat Suomessa

text: Finanssivalvonta (Fiva) muutti lainan myöntämisen ehtoja 1.7.2016 siten, että asuntolainan määrä saa olla enintään 90 % (ensiasunnon ostajilla 95%) vakuuksien käyvästä arvosta asuntolainaa myönnettäessä. Ehtoja kiristetään 1.8.2018 alkaen siten, että uudet asuntolainat saavat olla enintään 85 % asunnon arvosta (ensiasunnon ostajilla 95 %). Enimmäisluototussuhteen eli lainakaton on tarkoitus rajoittaa myönnettevän lainan enimmäismäärää ja hillitä kotitalouksien liiallista velkaantumista.


title: Asuntojen hinnat Suomessa

text: Velkaantumisen taustalla ovat pitkien asuntolainojen yleistyminen, matalat korot ja pankkien kilpailu uusista asiakkaista. Myös asenteet ovat muuttuneet; asunto voidaan hankkia pienellä omarahoitusosuudella, tai hankitaan suoraan suurempi asunto vähittäisen säästämisen ja suurempaan vaihtamisen sijaan.


title: Asuntojen hinnat Suomessa

text: Yalen yliopiston kansantalouden professori Robert Shiller on osoittanut todella pitkien ajanjaksojen asuntojen hintaindekseillä, että hintojen reaalinen tuotto on ollut erittäin pieni. Yhdysvalloissa ajanjaksolla 1890–2004 keskimäärin 0,4 % vuodessa (sisältäen vuoden 1997 jälkeen tapahtuneen 52 % nousun) ja Amsterdamin Herengracht-kanaalin varrella ajanjaksolla 1628–1973 keskimäärin 0,2 % vuodessa.


title: Asuntojen hinnat Suomessa

text: Shillerin Yhdysvalloissa tekemien havaintojen mukaan asuntojen hintojen reaalinen muutos alitti ansiotason reaalisen muutoksen, joka oli Yhdysvalloissa keskimäärin 2 % vuodesta 1929 vuoteen 2003. Shiller selittää asuntojen hintojen ansiotasoa pienempää reaalista kehitystä rakennusteollisuuden teknologian kehittymisellä ja rakentamattoman maan paljoudella.


title: Keltasiimajuoksiainen

text: Keltasiimajuoksiainen ("Geophilus proximus") on tuhatjalkaisiin kuuluva laji. Ne saalistavat öisin, ja niillä on myrkylliset pistimet hampaina. Keltasiimajuoksiaisen purema ei aiheuta ihmiselle hengenvaaraa, ja niitä voi huoletta pitää kädessä, vaikka puremisen vaara on aina olemassa. Keltasiimajuoksiainen on hyvin vikkelä ja notkea eläin.


title: Keltasiimajuoksiainen

text: Keltasiimajuoksiainen asustaa koko Suomessa, myös napapiirin pohjoisella puolella. Parhaiten se viihtyy rehevissä, kivisissä metsissä tai avoimilla, heinäisillä mailla. Keltasiimajuoksiainen viettää suurimman osan elämästään mullan, hiekan tai humuksen alla. Sitä tavataan myös kivien, tai kivien sammalmättäiden alta.


title: Keltasiimajuoksiainen

text: Ravintona ne käyttävät muita selkärangattomia ja lieroja, yleensä niitä pienempiä ja saattavat jopa syödä lajitovereitaan kannibaalien tavoin.


title: Oskar Pirinen

text: Oskar Einar Pirinen () oli suomalainen jääkärivääpeli. Hänet muistetaan parhaiten mahdollisesta osallisuudestaan säveltäjä Toivo Kuulan ampumiseen Viipurissa 1. toukokuuta 1918.


title: Oskar Pirinen

text: Oskar Pirisen vanhemmat olivat kauppias Pekka Pirinen ja Maria Magdalena Ahlqvist. Hän kävi viisi luokkaa Kuopion ruotsalaista yhteiskoulua ja suoritti farmaseuttitutkinnon vuonna 1908.


title: Oskar Pirinen

text: Pirinen työskenteli farmaseuttina Kuopiossa ennen kuin päätti lähteä hakemaan sotilaskoulutusta Saksasta. Pirinen lähti matkaan Kuopiosta helmikuussa vuonna 1916, mutta hänen epäonnekseen hänen aikeensa tekivät turhiksi santarmit, jotka pidättivät hänet Jepualla. Kuulustelujen jälkeen hänet lähetettiin Pietariin Spalernajan vankilaan, mistä hän vapautui Venäjän vallankumouksen pyörteissä helmikuussa 1917. Vapaaksi päästyään hän matkusti Suomeen ja suuntasi välittömästi kulkunsa kohti Saksaa. Saksassa hän liittyi vapaaehtoisena Saksassa sotilaskoulutusta antavan jääkäripataljoona 27:n täydennysjoukkoon 5. tammikuuta 1917, josta hänet siirrettiin pataljoonan 1. komppaniaan 7. elokuuta 1917. Saksaan hän saapui niin myöhään ettei hän kerinnyt pataljoonan mukana rintamalle ja näin ollen hänen ensimmäisen maailmansodan rintamakokemus Saksan armeijassa jäi saamatta.


title: Oskar Pirinen

text: Pirinen astui Suomen armeijan palvelukseen Saksassa vannottuaan ensin sotilasvalan ja allekirjoitettuaan sitoutumistodistuksen 7. helmikuuta 1918. Tässä tilaisuudessa hänet ylennettiin aliupseeriksi. Saksasta Suomeen Pirinen lähti sata muuta jääkäriä käsittävän etukomennuskunnan mukana Danzigista 11. helmikuuta 1918 majuri Harald Öhquistin johdolla. Suomeen joukko saapui Vaasaan 18. helmikuuta 1918. Vaasasta Pirinen komennettiin 20. helmikuuta 1918 Kuopioon, missä hänen tehtäväksi tuli harjoittaa ja värvätä joukkoja. Sisällissotaan hän osallistui aluksi joukkueenjohtajana Savon värvätyn pataljoonan 1. komppaniassa ja otti osaa taisteluihin Mouhua vastaan suoritetun hyökkäyksen aikana Hillosensalmella. Maaliskuussa hänet siirrettiin 9. jääkäripataljoonaan ja edelleen 1. huhtikuuta 1918 5. jääkäripataljoonaan, missä joukossa hän osallistui Tampereen saartoon. Pirinen siirrettiin 17. huhtikuuta 1918 alkaen 3. Täydennyspataljoonaan, josta hänet siirrettiin myöhemmin 6. Jääkärirykmentin 16. jääkäripataljoonan 2. komppaniaan, missä joukossa osallistui taisteluihin Säiniöllä ja Viipurissa.


title: Oskar Pirinen

text: Pirinen oli osallisena säveltäjä Toivo Kuulan ampumistapauksessa Viipurissa vuoden 1918 vappuna. Seurahuoneella käytyjen voitonjuhlien yhteydessä Kuula oli joutunut sanaharkkaan ja sitten tappeluun eräiden jääkäreiden kanssa; erimielisyyden oli aiheuttanut se, että Kuula piti suojeluskuntien osuutta valkoisten voitossa suurempana kuin jääkäreiden ja Saksan. Fennomaaninen Kuula tuli lopulta puukottaneeksi suomenruotsalaista vänrikki Mauritz Nylundia, mikä nosti juopuneissa ja sisällissodan raaistamissa jääkäreissä esiin lynkkausmielialan. Kuulaa ammuttiin päähän Seurahuoneen pihalla hänen yrittäessään paeta paikalta.


title: Oskar Pirinen

text: Pirinen vangittiin tapauksen johdosta, ja hänen yrittäessään paeta Säiniön majoitusalueella vartiomies ampui hänet. Hänet haudattiin Kuopion sankarihautaan. Oikeudessa Pirinen todettiin syylliseksi Kuulan murhaan, mutta toisen käsityksen mukaan surmanlaukauksen ampui jääkärikapteeni Pekka Heikka.


title: Krešimir Račić

text: Krešimir ”Krešo” Račić (15. elokuuta 1932 Karlovac – 19. kesäkuuta 1994 Zagreb) oli jugoslavialainen moukarinheittäjä.


title: Krešimir Račić

text: Račićin paras arvokilpailusaavutus oli kuudes sija Melbournen 1956 olympialaisissa. Hänen tuloksensa oli 60,36 m ja hän jäi mitalisijasta runsaat kaksi metriä. Bernin EM-kilpailuissa 1954 hän sijoittui 18:nneksi tuloksella 51,87 m ja Tukholman EM-kilpailuissa 1958 kymmenenneksi tuloksella 59,28 m.


title: 12 Play

text: 12 Play on R&B -artisti R. Kellyn ensimmäinen virallinen studioalbumi ja samalla 12 Play -albumisarjan ensimmäinen osa. Albumi sisältää R.Kellyn ensimmäisen hitin "Bump N' Grind". Albumi julkaistiin vuonna 1993.


title: Ralph Edwards

text: Ralph Edwards (13. kesäkuuta 1913 Merino, Colorado – 16. marraskuuta 2005 Los Angeles, Kalifornia) oli yhdysvaltalainen radio- ja televisiotuottaja ja ohjelmajuontaja.


title: Ralph Edwards

text: Edwards aloitti uransa radiossa 15-vuotiaana toimimalla kirjoittajana, näyttelijänä ja kuuluttajana oaklandilaisella KROW-asemalla. Opiskeluaikanaan Kalifornian yliopistolla hän työskenteli eri tehtävissä myös oaklandilaisella KTAB-asemalla. Valmistumisensa jälkeen Edwards matkusti peukalokyydillä New Yorkiin, jossa hänet palkattiin CBS:lle kuuluttajaksi. CBS:llä ja myöhemmin NBC:llä ollessaan Edwards loi muun muassa ohjelmat "This Is Your Life" ja "Truth or Consequences".


title: Ralph Edwards

text: Ralh Edwards sai kolme Emmy-palkintoa. Lisäksi hän on saanut kaksi tähteä Hollywood Walk of Famelle ja vuonna 1995 hänet nimettiin Radio Hall of Fameen.


title: Zvonko Bezjak

text: Zvonko ”Antun” Bezjak (s. 29. kesäkuuta 1935 Varaždin) on entinen jugoslavialainen moukarinheittäjä.


title: Zvonko Bezjak

text: Bezjak sijoittui moukarinheitossa Tukholman EM-kilpailuissa 1958 viidenneksi tuloksella 62,39 m. Rooman 1960 olympialaisissa hän sijoittui kuudenneksi tuloksella 64,21 m ja jäi mitalisijasta 1,43 metriä.


title: Akvaviitti

text:
Akvaviitti on pohjoismainen maustettu viina, joka on valmistettu yleensä perunasta tai viljasta. Sen alkoholipitoisuus on tyypillisesti 40–45 prosenttia, ja se voi olla väriltään kullankeltaista tai kirkasta. Akvaviitin pääasiallinen mauste on kumina, mutta sen lisäksi siinä voi olla muun muassa anista, fenkolia, kardemummaa, vaniljaa, korianteria, sitruunan kuorta ja lakritsia. EU:n päätöksellä akvaviitin päämausteena voi olla myös tilli.
Juoman nimi juontaa juurensa latinan sanoihin "aqua vitae", elämän vesi.


title: Akvaviitti

text: Tislaus levisi Pohjolaan 1400-luvulla, ja akvaviittia käytettiin lääkkeenä esimerkiksi ruton ja reuman hoidossa.


title: Akvaviitti

text: Marskin ryypyn merkittävä aineosa oli Rajamäen Akvaviitti.


title: Akvaviitti

text: Muun muassa Norjassa ja Tanskassa akvaviittia nautitaan etenkin joulun aikaan. Tyypillisimmin akvaviitti nautitaan jääkaappikylmänä snapsina laimentamattomana jäähdytetyistä laseista.


title: Klaus Bodenmüller

text: Klaus Bodenmüller (s. 6. syyskuuta 1962) on entinen itävaltalainen kuulantyöntäjä. Hän sijoittui kahdesti pistesijoille ulkoratojen arvokilpailuissa ja saavutti arvokisamitaleja sisäradoilla.


title: Klaus Bodenmüller

text: Bodenmüller sijoittui Rooman MM-kilpailuissa 1987 seitsemänneksi tuloksella 20,41 m. Seuraavana vuonna Soulin olympialaisissa hän jäi karsintaan. Splitin EM-kilpailuissa 1990 hän sijoittui 11:nneksi tuloksella 19,62 m. Barcelonan 1992 olympialaisissa hän sijoittui kuudenneksi tuloksella 20,48 m. Stuttgartin MM-kilpailuissa 1993 hän työnsi karsinnassa tuloksen 18,07 m eikä selviytynyt loppukilpailuun.


title: Klaus Bodenmüller

text: Sisäradoilla Bodenmüller saavutti kolme arvokisamitalia. Glasgow'n sisäratojen EM-kilpailuissa 1990 hän voitti kultaa tuloksella 21,03 m. Sevillassa sisäratojen MM-kilpailuissa 1991 saaliina oli hopeaa tuloksella 20,42 m ja Genovassa sisäratojen EM-kilpailuissa 1992 pronssia tuloksella 19,99 m.


title: Merikorvat

text: Merikorvat eli abalonit ("Haliotidae") on suurikokoisten merissä elävien kotiloiden heimo, johon kuuluu yksi suku ("Haliotis") ja satakunta lajia.


title: Merikorvat

text: Merikorvan kuori on periaatteessa spiraalimainen, mutta sen suu on laaja, ja se muistuttaakin näin jossain määrin simpukan kuorta. Kuoren sisäpinnassa on paksu helmiäiskerros, josta valmistetaan mm. koruja ja koriste-esineitä. Kuoren ulkoreunassa on rivissä lajista riippuen 4–10 hengitysaukkoa, joiden kautta vesi poistuu kiduksista.


title: Merikorvat

text: Merikorvia esiintyy lähes kaikissa suolaisissa merissä, ei kuitenkaan Amerikan Atlantin-rannikoilla. Suurin osa lajeista elää eteläisen pallonpuoliskon lauhkeissa vesissä (Uusi-Seelanti, Australia, Etelä-Afrikka) ja pohjoisella pallonpuoliskolla Tyynenmeren molemmin puolin (Pohjois-Amerikka, Japani).


title: Merikorvat

text: Merikorvan liha on arvostettua ruokaa, ja liikapyynnin takia monet lajit ovat uhanalaisia.


title: James Gathers

text: James Gathers (17. kesäkuuta 1930 – 1. kesäkuuta 2002) oli yhdysvaltalainen pikajuoksija ja olympiamitalisti.


title: James Gathers

text: Gathers saavutti 200 metrin juoksussa olympiapronssia Helsingissä 1952. Hänen virallinen loppuaikansa oli 20,8 s. Epävirallisella sähköajanotolla hänelle saatiin loppuaika 21,08 s, jolla hän hävisi kilpailun voittaneelle Andy Stanfieldille 0,27 sekunnilla ja voitti neljänneksi sijoittuneen Emmanuel McDonald Baileyn 0,06 sekunnilla. Yhdysvallat saavutti juoksussa kolmoisvoiton.


title: Jumala on kauneus

text: Jumala on kauneus on Paavo Rintalan romaani, joka ilmestyi Kustannusosakeyhtiö Otavan kustantamana vuonna 1959.


title: Jumala on kauneus

text:
Romaani käsittelee taiteilijaa ja sen esikuvana oli liminkalainen taidemaalari Vilho Lampi (1898-1936), vaikka häntä ei romaanissa mainitakaan nimeltä. Pekka Tarkan mukaan romaanin päähenkilö elää vieraantuneessa tilassa ja on samoin kuin muutkin Rintalan päähenkilöt irronnut alkuperäisistä siteistään. Tarkan mukaan maalari elää vailla ammatillisen perinteen tukea, joutuu levottomaan auktoriteetin etsintään ja lopulta tuhoon.
Vaikuttimikseen romaanin kirjoittamiseen Rintala on kertonut nähneensä kuinka Lammen arvostus oli Limingassa sitä luokkaa, että liminkalaiset käyttivät Lammen maalauksia jopa tikkatauluina ja että hän halusi näyttää oululaisille ja varsinkin tasankoviljelijöille, kuinka upeita maisemia heillä on.


title: Jumala on kauneus

text: Romaanin myötä Lammen hahmon ympärille kasvoi myytti yksinäisyyden valinneesta omalaatuisesta taiteilijasta, jonka uskottiin eläneen eristäytyneenä ympäristössä, jossa häntä ei ymmärretty. Yleisen käsityksen mukaan Lampi "löydettiin" 1950-luvulla järjestettyjen muistonäyttelyjen ja Rintalan romaanin myötä, jolloin hänet nostettiin Suomen 1930-luvun taiteen tärkeimpien tekijöiden joukkoon.


title: Jumala on kauneus

text: Näkemystä romaanin päähenkilön esikuvana olleen Lammen väitetystä eristäytyneisyydestä on kuitenkin kritisoitu ja Rintala kirjoittikin romaaninsa ensilehdellä ettei kirjaa ole tarkoitettu elämäkerraksi tai edes elämäkertaromaaniksi, vaan se on romaani kauneuden kokemisesta.


title: Jumala on kauneus

text: Hannu Heikinheimo ohjasi filmatisoinnin romaanista Yleisradiolle vuonna 1985. Heikinheimon Yle TV1:lle tekemässä televisioelokuvassa Lampea näytteli Paavo Pentikäinen, Penjamia Oiva Lohtander, Lammen veljeä Aulis Rosendahl, kälyn roolissa esiintyi Leena Pesonen, Oulun maisterina Sulevi Peltola ja maisterin vaimona Eeva-Maija Haukinen. Sähisevän miehen roolissa nähtiin Hannu Kahakorpi.


title: Jumala on kauneus

text: Heikinheimon filmatisoinnin lisäksi romaanin pohjalta on tehty samanniminen dramatisointi sai ensi-illan Kajaanin kaupunginteatterissa 1981 Kaija Viinikaisen ohjaamana, sekä Kristian Smedsin käsikirjoittama ja ohjaama näytelmä, joka sai ensi-iltansa Teatteri Takomossa Helsingissä 2000 ja Kansallisteatterin suurella näyttämöllä 2008. Smedsin näytelmä vieraili myös Tampereen Teatterissa maaliskuussa 2011. Taisto Reimaluodon Rintalan romaaniin perustuva monologi "Tässä on elämä" nähtiin Kajaanin Runoviikolla vuonna 2001.


title: Maffeo Giovanni Ducoli

text: Maffeo Giovanni Ducoli (7. marraskuuta 1918 San Mauro di Saline – 28. elokuuta 2012) oli italialainen roomalaiskatolinen piispa. Hänet vihittiin papiksi Veronan hiippakuntaan 30. toukokuuta 1942 ja nimitettiin sen vihkipiispaksi sekä Fidenaen titulaaripiispaksi 22. huhtikuuta 1967. Piispaksi konsekroinnin suoritti 14. toukokuuta Giuseppe Carraro, jota avustivat Mario Casariego y Acevedo ja Giuseppe Lenotti.


title: Maffeo Giovanni Ducoli

text: Ducoli sai 7. lokakuuta 1975 nimityksen Belluno-Feltren (Belluno e Feltre) piispaksi, jona hän toimi, kunnes jäi eläkkeelle 2. helmikuuta 1996.


title: Arthur Barnard

text: Arthur Barnard (10. maaliskuuta 1929 – 1. toukokuuta 2018) oli yhdysvaltalainen pika-aitajuoksija ja olympiamitalisti.


title: Arthur Barnard

text: Barnard saavutti 110 metrin aitajuoksussa olympiapronssia Helsingissä 1952 varmistaen Yhdysvalloille kolmoisvoiton. Hänen loppuaikansa oli 14,1 sekuntia ja hän hävisi kahdelle maanmiehelleen 0,4 sekuntia mutta oli saman verran edellä Neuvostoliiton Jevgeni Bulantšikia.


title: Pietro Brollo

text: Pietro Brollo (s. 1. joulukuuta 1933) on italialainen kirkonmies. Hän sai vihkimyksensä katoliseksi papiksi 17. maaliskuuta 1957 ja piispaksi 4. tammikuuta 1986. Hänestä tuli aluksi Iulium Carnicumin titulaaripiispa ja Udinen apulaispiispa. 2. tammikuuta 1996 hänet nimitettiin Belluno-Feltren piispaksi ja 28. lokakuuta 2000 Udinen arkkipiispaksi Alfredo Battistin seuraajana.


title: Erilaisruokaiset

text: Erilaisruokaiset ("Polyphaga") on kovakuoriaisten ("Coleoptera") alalahko.


title: Erilaisruokaiset

text: Alalahko kattaa suurimman osan kovakuoriaisista, ja sen jäsenet ovat omaksuneet hyvinkin erilaisia elintapoja. Sopeutuminen on vaikuttanut positiivisesti niiden suureen monimuotoisuuteen. Myös samaan alalahkoon kuuluvien eri heimojen toukat voivat olla hyvin erinäköisiä, mutta niille kaikille tunnusomainen piirre on enintään nelijaokkeiset raajat, joissa on vain yksi kynsi. Harvoissa tapauksissa raajat saattavat puuttua kokonaan.


title: Erilaisruokaiset

text: Alalahkon kuoriaiset on aikaisemmin ryhmitelty lähinnä tuntosarvien rakenteen perusteella. Tuoreemmassa erottelussa huomiota kiinnitetään myös moniin muihin tuntomerkkeihin, minkä vuoksi lajien todellisista sukulaisuussuhteista tiedetään tarkemmin.


title: Alfredo Battisti

text: Alfredo Battisti (17. tammikuuta 1925 – 1. tammikuuta 2012) oli italialainen roomalaiskatolinen arkkipiispa. Hänet vihittiin papiksi 20. syyskuuta 1947 ja nimitettiin Udinen arkkihiippakunnan arkkipiispaksi 13. joulukuuta 1972. Piispaksi vihkiminen seurasi 25. helmikuuta 1973. Pääkonsekraattorina toimi Girolamo Bartolomeo Bortignon, jota avustivat Emilio Pizzoni ja Giovanni Mocellini.


title: Alfredo Battisti

text: Battisti jäi eläkkeelle 28. lokakuuta 2000. Hän kuoli 86 vuoden iässä.


title: Jack Davis

text: Jack Wells Davis (11. syyskuuta 1930 Amarillo, Texas – 20. heinäkuuta 2012 San Diego, Kalifornia) oli yhdysvaltalainen pika-aitajuoksija, olympiamitalisti ja Pan-Amerikan kisojen kultamitalisti.


title: Jack Davis

text: Davis saavutti 110 metrin aitajuoksussa olympiahopeaa Helsingissä 1952 samalla ajalla (13,7 s) kilpailun voittaneen Harrison Dillardin kanssa. Hän voitti kultaa vuoden 1955 Pan-Amerikan kisoissa ja juoksi Bakersfieldissä 22. kesäkuuta 1956 maailmanennätyksen 13,4 s. Melbournen kesäolympialaisissa 1956 hän saavutti hopeaa jälleen samalla ajalla (13,5 s) kilpailun voittajan, Lee Calhounin kanssa.


title: Jack Davis

text: Davis kuoli Kaliforniassa, sandiegolaisessa sairaalassa 20. heinäkuuta 2012 81-vuotiaana.


title: Sonny Chiba

text:
Sonny Chiba (alk. Sadaho Maeda, s. 23. tammikuuta 1939, Fukuoka, Japani) on japanilainen näyttelijä. Hänet tunnetaan mm. elokuvista "Shogun samurai" (1978), "The Storm Rides" (1998), "" (2003) ja "" (2004).
Chiba on ollut kaksi kertaa naimisissa: ensin Yoko Nogiwan kanssa vuosina 1967–1994 ja vuodesta 1995 Tamamin kanssa. Hänellä on näistä liitoista kolme lasta.


title: Porasiira

text: Porasiira ("Limnoria lignorum") on siiroihin kuuluva tuhoäyriäinen. Se tekee käytäviä mm. merenrannoilla oleviin puisiin rakennelmiin kuten laitureiden paalutuksiin. Niiden tuottama vahinko voi olla hyvinkin tuhoisaa.


title: Porasiira

text: Porasiirat ovat harmaanvalkeita ja muodoltaan muita siiroja putkilomaisempia. Ne ovat noin 12 mm pitkiä ja 5 mm leveitä. Niillä on ruumiin molemmilla puolilla seitsemän raajaa. Edessä on neljä lyhyttä tuntosarvea, takana kaksi uloketta. Ravintona porasiira käyttää kuolleita lehtiä, puuta tai muuta vastaavaa.


title: Alojzij Šuštar

text: Alojzij Šuštar (14. marraskuuta 1920 – 29. kesäkuuta 2007) oli slovenialainen kirkonmies. Hän sai katolisen vihkimyksensä papiksi 27. lokakuuta 1946 ja piispaksi 13. huhtikuuta 1980. Hän toimi Ljubljanan arkkipiispana vuodesta 1980 vuoteen 1997, jolloin seuraajaksi astui Franc Rodé.


title: Bob McMillen

text: Robert ”Bob” McMillen (5. maaliskuuta 1928 – 1. huhtikuuta 2007) oli yhdysvaltalainen keskimatkojen juoksija ja olympiamitalisti.


title: Bob McMillen

text: McMillen saavutti 1 500 metrin juoksussa olympiahopeaa Helsingissä 1952 ajalla 3.45,2. Hänen entinen ennätyksensä oli 3.49,3. Hän hävisi olympiafinaalissa 0,1 sekunnilla toiselle yllättäjälle, Luxemburgin Joseph Barthelille, mutta voitti 0,2 sekunnilla vielä loppusuoran alussa johtaneen maailmanennätysmiehen Werner Luegin.


title: Terpsikhore (urheiluseura)

text: Terpsikhore eli Tanssiurheiluseura Terpsikhore ry. on Suomen vanhin tanssiurheiluseura. Se on perustettu 1938.


title: Terpsikhore (urheiluseura)

text: Seuran pääopettajana on toiminut tanssipari Eeva ja Olavi Nieminen.


title: Terpsikhore (urheiluseura)

text: Seuran aloitteesta on perustettu tunnustuspalkinto Tanssin Muusa -patsas, joka esittää kreikkalaista tanssin jumalatarta Terpsikhorea. Patsas myönnetään tanssiurheilun parissa ansioituneelle toimijalle. Palkinnon myöntää Suomen Tanssiurheiluliitto r.y.


title: Luis Arconada

text: Luis Miguel Arconada Echarri (s. 26. kesäkuuta 1954 San Sebastián, Guipúzcoan maakunta, Espanja) on espanjalainen entinen jalkapallomaalivahti. Hän pelasi 1970–1980-luvuilla Real Sociedadissa ja Espanjan maajoukkueessa.


title: Luis Arconada

text: Arconadan veli Gonzalo Arconada on jalkapallovalmentaja.


title: Luis Arconada

text: Arconadan kasvattajaseura oli pieni Lengokoak, josta hän siirtyi vuonna 1970 Real Sociedadiin. Pelattuaan neljä kautta Tercera Divisiónia seuran reservijoukkueessa San Sebastiánissa hänet nostettiin kaudeksi 1974–1975 edustusjoukkueen kokoonpanoon. Ensiesiintymisensä hän teki UEFA Cupin ottelussa englantilaista Liverpoolia vastaan 22. lokakuuta 1975. Ensimmäinen ottelu Espanjan pääsarjassa Primera Divisiónissa seurasi keväällä 1976, ja kaudella 1976–1977 Arconadasta tuli joukkueen ykkösmaalivahti.


title: Luis Arconada

text: Arconada oli muun muassa Jesús María Satrústeguin, Jesús María Zamoran ja Roberto López Ufarten ohella yksi Real Sociedadin avainpelaajista, kun joukkue voitti 1980-luvulla kaksi Espanjan pääsarjan mestaruutta ja yhden Espanjan cupin. Hän oli kolmesti sarjan vähiten maaleja päästänyt maalivahti (Zamora). Kaudella 1982–1983 Arconada joukkueineen ylsi Euroopan cupin välieriin, jossa se putosi tulevaa mestaria Hamburgia vastaan. 15 kauden aikana hän pelasi Real Sociedadissa kaikkiaan 551 virallista ottelua.


title: Luis Arconada

text: 180-senttimetrinen Arconada oli maalivahdiksi melko pienikokoinen, mutta hän korvasi tämän puutteen ponnistusvoimallaan, reflekseillään ja sijoittumisellaan. Real Madridin, Barcelonan ja Atlético de Madridin kaltaisten suurempien seurojen tekemistä sopimustarjouksista huolimatta hän pelasi koko vuonna 1989 päättyneen uransa Real Sociedadissa. Real Sociedadin kannattajilla oli tapana osoittaa suosiotaan hänelle laulamalla ”No pasa nada, tenemos a Arconada” ().


title: Luis Arconada

text: Espanjan maajoukkueessa Arconada pelasi 68 ottelua vuosina 1977–1985. Hän otti osaa vuosien 1978 ja 1982 MM- ja vuosien 1980 ja 1984 EM-kilpailuihin. Vuoden 1978 kilpailuissa Miguel Ángel kantoi vielä torjuntavastuun, mutta seuraavissa kolmissa kilpailuissa Arconada oli Espanjan ykkösmaalivahti. Hän toimi useaan otteeseen myös joukkueen kapteenina.


title: Luis Arconada

text: Huolimatta hienosta urastaan Arconada muistetaan ehkä parhaiten virheestään Ranskaa vastaan pelatussa vuoden 1984 EM-kilpailuiden loppuottelussa. Ottelu oli 0–0-tasatilanteessa, kun 59. minuutilla Arconada lipsautti Michel Platinin helpolta näyttäneen vapaapotkun kainalonsa ali maaliin. Ranska voitti ottelun lopulta 2–0 ja termi "Arconada" kirjattiin ranskalaiseen jalkapalloslangiin tarkoittamaan tämäntyyppistä maalivahdin tekemää virhettä. Arconada pelasi kilpailuiden jälkeen vielä kuusi maaottelua kunnes loukkasi polvensa seurajoukkueessaan ja Andoni Zubizarreta otti paikan. Hän on kolmanneksi eniten maaotteluita Espanjan joukkueessa pelannut maalivahti Zubizarretan ja Iker Casillasin jälkeen.


title: Luis Arconada

text: Espanjan voitettua Euroopan-mestaruuden vuonna 2008 joukkueen kolmosmaalivahti Andrés Palop pukeutui mestaruusjuhlissa Arconadan vuonna 1984 käyttämään pelipaitaan. Palop halusi voiton hetkellä kunnioittaa Arconadaa, joka ”ansaitsee virheestään huolimatta tulla muistetuksi suurista torjunnoistaan sekä seurajoukkueessaan että maajoukkueessa”. Palkinnot voittajille luovutti tuolloin Euroopan jalkapalloliiton puheenjohtajana toiminut Platini.


title: Luis Arconada

text: Arconada pelasi myös Espanjan olympiajoukkueessa Montréalissa 1976 ja epävirallisessa Baskimaan joukkueessa.


title: Suomen Tanssiurheiluliitto

text: Suomen Tanssiurheiluliitto on suomalaisten tanssiurheiluseurojen keskusjärjestö.


title: Suomen Tanssiurheiluliitto

text: Liitto julkaisee Tanssiurheilija-lehteä, joka ilmestyy sekä painettuna että verkkoversiona.


title: Suomen Tanssiurheiluliitto

text: Tanssiurheiluliitto on World DanceSport federationin (WDSF) ja World Rock 'n' Roll Confederationin (WRRC) jäsen. WDSF on vakio-lattareiden kansainvälinen järjestö, WRRC puolestaan on Rock 'n' Swing tanssien kansainvälinen järjestö.


title: Suomen Tanssiurheiluliitto

text: Suomen Tanssiurheiluliitolla on useita lajeja, kuten vakio- ja latinalaistanssit, boogie woogie, rock´n´roll, bugg, sekä jäsenseuransa Finnish Dance Organizationin disco, street ja performing arts-lajit.


title: Suomen Tanssiurheiluliitto

text: Liitto järjestää seura-, alue- ja ranking- eli Grand Prix -kilpailuja jäsenseurojensa avulla. Omissa tanssilajeissaan liitto järjestää SM- sekä ikäkausimestaruuskisat.


title: Suomen Tanssiurheiluliitto

text: Tanssiurheiluliitto osallistuu liikunnan lajiliittojen yhteistyöhön. Liitolla on noin 80 jäsenseuraa ja 13000 henkilöjäsentä.


title: Rantakäsipallo

text:
Rantakäsipallo on tavallisen käsipallon muunnelma, jota pelataan salin sijasta hiekalla. Myös säännöt ovat jonkin verran erilaiset. Vuonna 2002 hyväksyttiin rantakäsipallolle kansainväliset säännöt.
Joukkue koostuu 8 pelaajasta. Ottelun alkaessa tulee joukkueella olla paikalla vähintään 6 pelaajaa. Joukkueella saa samanaikaisesti olla kentällä enintään 4 pelaajaa (3 kenttäpelaajaa ja 1 maalivahti). Joukkueen muut pelaajat ovat vaihtopelaajia.


title: Rantakäsipallo

text: Pelikenttä on suorakaiteen muotoinen, 27 metrin pituinen ja 12 metrin levyinen. Se koostuu pelialueesta ja kahdesta maalialueesta. Kentän ympärillä on 3 metrin levyinen turvavyöhyke. Sekä kentällä että turvavyöhykkeellä tulee olla vähintään 40 senttimetrin paksuinen kerros hiekkaa. Keskelle kentän takarajaa sijoitettava maali on 3 metrin levyinen ja 2 metrin korkuinen. Pelikentän rajat merkitään tavallisesti värillisin nauhoin. Sallittu vaihtoalue on maalialueiden välinen alue. Joukkueet ovat kentän vastakkaisilla puolilla.


title: Rantakäsipallo

text:
Joukkueet aloittavat kummankin puoliajan nollasta maalipisteestä.
Maalin teosta annetaan maalipisteitä seuraavasti:


title: Rantakäsipallo

text: Joukkue saa puoliajan voitosta yhden jaksopisteen. Jos puoliaika päättyy tasan, käytetään "kultaista maalia". Jos kumpikin joukkue voittaa yhden puoliajan, pelataan "pelaaja vastaan maalivahti" -jakso, joka vastaa tavallisen käsipallon rangaistusheittokilpailua. Näin ottelun lopputulos on joko 2–0 tai 2–1.


title: Rantakäsipallo

text: Ottelussa pelataan kaksi puoliaikaa, joista kumpikin kestää 10 minuuttia. Näiden välillä on enintään 5 minuutin pituinen väliaika. Kumpikin puoliaika aloitetaan keskeltä kenttää erotuomaripallolla.


title: Rantakäsipallo

text: Pelaaja vastaan maalivahti -jaksolla valitaan viisi pelaajaa kummastakin joukkueesta yrittämään maalin tekoa yksinään tehtävällä hyökkäyksellä. Kunkin hyökkäyksen alussa puolustavan joukkueen maalivahti seisoo maaliviivallaan. Hyökkäävän joukkueen pelaaja taas aloittaa hyökkäyksen kohdasta, missä hänen oman maalialueensa raja kohtaa sivurajan. Tuomarin annettua merkin pelaaja syöttää pallon omalle maalivahdilleen, jonka tulee kolmen sekunnin kuluessa palloon koskettamisestaan syöttää se takaisin pelaajalle, joka on tällä välin edennyt kohti vastustajan maalia. Tällöin pallo ei saa pudota maahan. Tämän jälkeen pelaajan tulee yrittää maalin tekoa normaalien sääntöjen mukaisesti. Toinen vaihtoehto on, että maalivahti yrittää itse tehdä suoraan maalin. Maalipisteitä annetaan tällöin normaalitilanteen mukaisesti.


title: Rantakäsipallo

text: Jakson voittaa joukkue, jolla on viiden hyökkäyksen jälkeen enemmän pisteitä. Jos pisteet ovat tasan, ratkaistaan jakso kultaisella maalilla.


title: Rantakäsipallo

text: Pelaajien tulee olla ilman jalkineita. Sukkien ja nilkkatukien käyttö on kuitenkin sallittu. Terveydelle vaaraa aiheuttavien esineiden kuten korujen tai kellon käyttö on kielletty.


title: Rantakäsipallo

text: Rantakäsipallo eroaa tavallisesta käsipallosta siinä suhteessa, että pallon pomputtelu ei ole mahdollista. Kolmen askelen sääntö on kuitenkin käytössä. Pelissä pyritään teknisiin hienouksiin erityisesti maalia tehtäessä, koska näyttävästä maalista annetaan enemmän pisteitä kuin tavallisesta. Koska myös maalivahdin tekemä maali on arvokkaampi, vaihtaa hyökkäävän joukkueen kenttäpelaaja joskus kesken hyökkäyksen maalivahdin asuun, mikä on pelissä sallittua. Tällöin hänen on luonnollisesti hyökkäyksen epäonnistuessa palattava salamannopeasti omalle maalilleen, jotta vastustaja ei saisi heitetyksi palloa tyhjään maaliin.


title: The Yes Men

text: The Yes Men on ryhmä lähinnä yhdysvaltalaisia aktivisteja, jotka tekeytyvät vaikutusvaltaisten järjestöjen edustajiksi muun muassa valenettisivustojen avulla ja esiintyvät saamiensa kutsujen ansiosta erilaisissa tilaisuuksissa. Tyylilajinaan ryhmä käyttää satiiria. He esittävät usein totuudenmukaisia, jopa shokeeraavia väitteitä, jotka kuitenkin ovat menneet läpi esimerkiksi tiedotusvälineissä ja joita järjestöjen oikeat edustajat eivät todennäköisesti toisi median tietoisuuteen.


title: The Yes Men

text: Joulukuussa 2009 ryhmä lähetti Kanadan ympäristöministeriön nimissä aidonoloisen tiedotteen, joka kertoi, että Kanada voisi leikata päästöjään 40 prosenttia.


title: Komputaatio

text: Komputaatio on yleinen informaation käsittelyä kuvaava termi. Se sisältää siten laajan alueen inhimillisestä ajattelusta kapea-alaiseen laskentaan. Sanalla komputaatio korostetaan hyvin määritellyn mallin (formaali malli) suorituksen seuraamista ja sitä, kuinka se voidaan ilmaista algoritmilla, protokollalla, verkkorakenteella tms.


title: Komputaatio

text: Komputaatiot voidaan luokitella kolmella ortogonaalisella kriteerillä:


title: Komputaatio

text: Digitaalista komputaatiota käytetään tyypillisesti simuloimaan luonnon prosesseja ja ilmiöitä, joista osa voi olla analogisia. Monimutkaisimmissa tapauksissa on syytä erottaa toisistaan matemaattinen malli ja sen suorittaminen. Jos esimerkiksi sqrt tarkoittaa neliöjuuren laskentaa, sqrt(2) palauttaisi likiarvon 1.41.., mutta aivan toinen tarkastelutapa on kuinka ohjelmoida tai laskea neliöjuuri kullekin luvulle tietokoneella.


title: Komputaatio

text: Komputaatioteoriassa (myös laskennan teoria) on määritelty erilaisia matemaattisia malleja tietokoneille ja ohjelmistoille. Komputaatio on tällöin kehityskulku (evoluutio), joka saa aikaan diskreettejä tapahtumia kuvatulle mallille. Tyypillisiä tällaisia malleja ovat:Tietokoneiden matemaattisia malleja sekä ohjelmointikieliä voidaan luokitella niiden ilmaisukyvyn ja rajoitusten mukaan Chomskyn hierarkialla. Tosin on muitakin luokitteluja.


title: Joseph Losey

text: Joseph Walton Losey (14. tammikuuta 1909 – 22. kesäkuuta 1984) oli yhdysvaltalais-brittiläinen teatteri- ja elokuvaohjaaja. Hän ohjasi varhaiset elokuvansa synnyinmaassaan Yhdysvalloissa, mutta merkittävimmät työt valmistuivat Englannissa.


title: Joseph Losey

text: Losey aloitti taiteellisen uransa teatteriohjaajana. Vuodesta 1939 lähtien hän ohjasi joukon lyhytelokuvia, joihin kuului muun muassa Bertolt Brechtin näytelmään "Galileo Galilein elämä" perustuva lyhytelokuva "Galileo" (1947). Losey oli Brechtin suuri ihailija ja suorastaan oppilas. Hänen ensimmäinen pitkä elokuvansa "Vihreätukkainen poika" (1948) on pasifistinen lapsuuskuvaus.


title: Joseph Losey

text: Losey joutui poistumaan Yhdysvalloista 1950-luvulla, kun häntä alettiin McCarthyn kommunistivainojen myötä epäillä yhteyksistä kommunistiseen puolueeseen ja hän joutui Hollywoodin mustalle listalle. Sen jälkeen hän jatkoi ohjaajanuraansa Lontoossa.


title: Joseph Losey

text: Loseyn ja näytelmäkirjailija Harold Pinterin yhteistyönä syntyi kolme maineikasta elokuvaa: Pinterin näytelmiin perustuvat "Palvelija" (1963) ja "Onnettomuus" (1967) sekä L. P. Hartleyn romaanin pohjalta valmistunut "Sanansaattaja" (1971). Ohjaaja työskenteli useiden aikansa tähtinäyttelijöiden kanssa. Esimerkiksi Tennessee Williamsin näytelmään "The Milk Train Doesn't Stop Here Anymore" perustuvassa elokuvassa "Tuonen enkeli" ("Boom!", 1968) pääosissa näyttelivät Elizabeth Taylor ja Richard Burton. Pop-taiteellinen sarjakuvafilmatisointi "Modesty Blaise – pistävä perhonen" (1966) pohjautuu Peter O’Donnellin sarjakuvaan "Modesty Blaise", ja nimiroolin esitti Monica Vitti.


title: Joseph Losey

text: Suomessa Loseyn elokuvista on nähty ehkä useimmin Hammer Film Productions -yhtiön tuottama ydinkauhukuvaus "Kirotut" ("The Damned", 1963). Sen keskiössä on salainen kallioluola, jossa kasvatetaan radioaktiivisina syntyneitä ”Valon lapsia”, jotka eivät voi elää suojatun ympäristönsä ulkopuolella, mutta joiden on tarkoitus ottaa maailma haltuunsa ”väistämättä” tulossa olevan ydintuhon jälkeen normaalien ihmisten kuoltua. Elokuvassa on runsaasti viitteitä ydinsotaan, muun muassa kuvanveistäjän (Viveca Lindfors) tekemät "Vapauden lintu" -veistokset, joiden ulkoasu tuo etsimättä mieleen ydinräjähdyksen aiheuttamat hiiltyneet ruumiit.


title: Joseph Losey

text: Elokuvassa "Hahmot maisemassa" (1970) nähdään poikkeuksellisen runsaasti helikopterista käsin kuvattuja otoksia, joista eräitä Antti Alanen sanoo lajissaan ylittämättömiksi


title: Immortal (Pyramazen albumi)

text: Immortal on Pyramaze nimisen power metal -yhtyeen kolmas studioalbumi. Se julkaistiin 30. toukokuuta 2008 levymerkillä Locomotive Music.


title: Symbolin maadoittamisen ongelma

text: Symbolin maadoittamisen ongelma tarkoittaa alkujaan sitä, kuinka sanat (symbolit) saavat merkityksensä ja mikä tarkoitus kullakin symbolilla todellisuudessa on.


title: Symbolin maadoittamisen ongelma

text: Merkityksen tunnistamisen ongelma liittyy tietoisuuden ongelmaan ja siihen mitkä mentaaliset tilat ovat tarkoituksellisia. Erään kognitiotieteen käsitteen eli komputationalismin mukaan ajattelu on tietty laskennan (komputaatio) muoto, missä komputaatio on ainoastaan symbolien käsittelyä siten, että symboleita käsitellään tiettyjen sääntöjen mukaan niiden muotoja, ei niinkään niiden tarkoituksia käyttäen.


title: Symbolin maadoittamisen ongelma

text: Formaaleilla kielillä ja järjestelmillä symbolin maadoittamisen ongelmaa ei ole, koska on varmistettu, että kaikille rakenteille ja viittauksille (symboli) on yksiselitteiset käsitteet. Joissakin ohjelmointikielissä on kuitenkin joitakin poikkeuksia, jotka hankaloittavat symbolin tunnistamista (esim. C++-kielessä on muutamia useammallakin tavalla tulkittavia rakenteita).


title: Aarne Putkonen

text:
Aarne Heikki Alfred Putkonen () oli suomalainen jääkärivänrikki. Hänen vanhempansa olivat liikemies Heikki Putkonen ja Maria Lovisa Tiihonen.
Putkonen kävi kansakoulun ja kauppakoulun.


title: Aarne Putkonen

text:
Putkonen työskenteli konttoristina Viipurissa ennen liittymistään vapaaehtoisena Saksassa sotilaskoulutusta antavan jääkäripataljoona 27:n 4. komppaniaan 4. helmikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Hän suoritti Polangenissa vuonna 1917 järjestetyn erikoiskurssin (pommarikurssi).
Putkonen saapui Suomeen (Vaasaan) jääkäreiden pääjoukon mukana vänrikiksi ylennettynä 25. helmikuuta 1918. Hänet komennettiin Suomen sisällissotaan adjutantiksi 3. Jääkärirykmentin 10. jääkäripataljoonaan, jonka mukana osallistui sisällissodan taisteluihin Tampereella ja Viipurin ympäristössä, missä hän kaatui taistelussa Lavolassa, Lavolan sulun ja kosken väliselle saarelle 25. huhtikuuta 1918. Hänet haudattiin Lavolaan. Lavolan saarelle pystytettiin muistomerkki hänen muistokseen 25. syyskuuta 1927.


title: Charlie Tuna

text: Charlie Tuna (oik. Art Ferguson; 18. huhtikuuta 1944 Kearney, Nebraska – 19. helmikuuta 2016 Tarzana, Los Angeles, Kalifornia) oli yhdysvaltalainen radiopersoona ja DJ, joka työskenteli suurimman osan urastaan losangelesilaisilla radioasemilla. Hän myös tuotti yli 6 000 radio-ohjelmaa Yhdysvaltain puolustusvoimien radiolle vuosina 1971–1996.


title: Charlie Tuna

text: Charlie Tunalla on tähti Hollywood Walk of Famella ja hänet nimettiin Radio Hall of Fameen vuonna 2008.


title: Taverna

text: Taverna tarkoittaa muun muassa seuraavaa:


title: Jamie Thraves

text: James Thraves (s. 1969) on brittiläinen käsikirjoittaja ja ohjaaja. Hänet tunnetaan musiikkivideoistaan, joita hän on tehnyt esimerkiksi Radioheadille, Coldplaylle, KT Tunstallille ja Róisín Murphylle. Hän on ohjannut myös Neneh Cherryn, Blurin ja The Verven musiikkivideoita.. Thraves voitti lyhytelokuvallaan "I Just Want to Kiss You" Edinburghin videofestivaaleilla parhaan brittiläisen lyhytelokuvan palkinnon vuonna 1998..


title: Jamie Thraves

text: Jamie Thraves on ohjannut myös elokuvan "The Cry of the Owl", joka sai ensi-iltansa vuonna 2009.


title: Danny Wilson

text: Danny Wilson voi viitata ainakin seuraaviin henkilöihin:Danny Wilson voi myös tarkoittaa seuraavia:


title: Manny Diaz

text: Manuel Alberto Diaz (5. marraskuuta 1954 Havanna, Kuuba) on Miamin entinen pormestari, joka oli virassa vuosina 2001-2009. Diaz on avioliitossa Robin Smithin kanssa ja heillä on neljä lasta ja kaksi lapsenlasta.


title: Gottfrid von Falkenberg

text: Gottfried von Falckenberg (), oli suomalainen majuri ja valtiopäivämies. Hänen vanhempansa olivat Saksasta muuttanut everstiluutnantti Gottfried Hansson von Falckenberg ja Christina Jordan, Michel Jordanin tytär.


title: Gottfrid von Falkenberg

text: Von Falckenberg tuli pikettipalvelukseen kuningatar Kristiinan henkivartiostoon 1642, nimitettiin vänrikiksi Hämeen jalkaväkirykmenttiin 1644 ja luutnantiksi 1648. Toimi majoitusmestarina eversti Fabian von Knorringin ratsujoukoissa Inkerinmaalla 1650. Hän otti osaa vuoden 1657 Turun kokoukseen ja määrättiin Käkisalmen läänin tuomariksi 1660. Toimi Turun hovioikeuden aatelisluokan asessorina 1666 ja samalla edelleen kihlakunnantuomarina. Hän hallitsi isältä perimäänsä Palttilan kartanoa Laitilassa.


title: Gottfrid von Falkenberg

text: Gottfrid von Falkenbergin puoliso oli 23.6.1651 vihitty Anna Barbara von Tiesenhausen (1634-20.huhtikuuta 1714 Laitila), Jakob von Tiesenhausenin ja Elisabet von Aderkasin tytär. Heidän lapsensa olivat:


title: Man on the Edge

text: Man on the Edge on Iron Maidenin kappale ja ensimmäinen singlejulkaisu yhtyeen "The X Factor" -albumilta. Single julkaistiin vuonna 1995, ja se oli ensimmäinen single, jolla Blaze Bayley lauloi. Kappaleen kirjoittivat Blaze Bayley ja Janick Gers, ja se perustuu elokuvaan "Rankka päivä".


title: Man on the Edge

text: Singlellä on kolme kappaletta, jotka eivät tulleet "The X Factorin" lopulliselle versioille. ”Man on the Edge” on yksi Blaze Bayleyn aikaisista kappaleista, jotka päätyivät "Edward the Great" -kokoelma-albumille. Kappale on myös "Best of the Beast" -kokoelmalla.


title: Man on the Edge

text: Iron Maiden soitti kappaletta "Ed Hunter" -kiertueella vuonna 1999. Kappaleen liveversio on vuonna 2000 julkaistulla singlellä "The Wicker Man", jossa laulaa Bruce Dickinson. Kappaleesta julkaistiin kaksi musiikkivideota, joista toinen filmattiin Masadassa, Israelissa. Toisella musiikkivideolla Iron Maiden nähdään soittamassa.


title: Man on the Edge

text: Kappale on mukana "" -videopelissä.


title: Hygrostaatti

text: Hygrostaatti on kosteuskytkin eli kytkin tai rele, joka kytkee kosteuden mukaan. Sillä on usein säädettävä kytkentäpiste.


title: Tolmeita

text: Tolmeita () on koillis-Libyassa sijaitseva kaupunki, jonka nimi näyttää tulevan kylän latinankielisestä nimestä "Tolmeta". Latinankielinen nimi taas tulee lähellä olevan rauniokaupungin kreikankielisestä nimestä "Ptolemais".


title: Pinen piirikunta

text: Pinen piirikunta on Minnesotan osavaltiossa oleva piirikunta. Se on pinta-alaltaan 3 716 neliökilometriä ja siellä on 26 530 (2000) asukasta. Piirikunnan suurin kaupunki ja samalla sen pääkaupunki on Pine City.


title: Pinen piirikunta

text: Pinen piirikunta perustettiin 1. marraskuuta 1856 Chisagon piirikunnasta ja osasta Ramseyn piirikuntaa. Piirikunnan alkuperäinen pääkaupunki oli Chengwatana.


title: Pinen piirikunta

text: Vuonna 1857 Buchananin piirikunta ja eteläiset osat Aitkinin ja Carltonin piirikunnassa irrotettiin Pinestä sekä vuotta myöhemmin Kanabecin piirikunta. Buchananin piirikunta liitettiin takaisin Pinen piirikuntaan vuonna 1861. Pine Citystä tuli piirikunna pääkaupunki vuonna 1872.


title: Hannu Heikinheimo

text: Hannu Jaakko Heikinheimo (s. 19. elokuuta 1943) on suomalainen ohjaaja. Heikinheimo on ohjannut, tuottanut, toimittanut ja käsikirjoittanut Yleisradioon 1960-luvulta lähtien lukuisia kulttuuriohjelmia, konsertteja, oopperoita ja baletteja, kuunnelmia, lasten- ja nuortenohjelmia ja TV-fiktioita. Monien ohjaus-, käsikirjoitus- ja tuottajantöidensä lisäksi Heikinheimo on esiintynyt poliisilääkärin roolissa vuonna 2000 ilmestyneessä TV-sarjassa "Raid". Heikinheimon mukaan musiikilla on ollut tärkeä osuus kaikissa hänen ohjaustöissään.


title: Hannu Heikinheimo

text: Hannu Heikinheimo opiskeli musiikkia Sibelius-akatemiassa, Helsingin ja Tampereen yliopistoissa sekä Wienin musiikkiakatemiassa. Vuonna 1964 hän meni Tesvisioon uutistoimittajaksi ja 1965 musiikkitoimittajaksi. Tesvision toiminnan loputtua hän siirtyi ensin TV2:n ja vuonna 1968 TV1:n musiikkitoimittajaksi.


title: Hannu Heikinheimo

text: Hannu Heikinheimon isä oli pianisti Sakari Heikinheimo ja veljiä musiikkitoimittaja Seppo Heikinheimo, Jukka Heikinheimo ja Miika Heikinheimo. Hänen poikansa on jazzmuusikko Ilmari Heikinheimo.


title: Siikaisten kirkko

text: Siikaisten kirkko on vuosina 1888–1889 rakennettu päätytornillinen, puurakenteinen ja ristivarsin varustettu pitkäkirkko Siikaisissa. Kirkko edustaa uusgoottilaista tyyliä. Kirkon suunnitteli v.t. lääninarkkitehti K. V. Reinius ja rakennusmestarina toimi David Lönnrot. Istumapaikkoja kirkossa on noin 1 200. Kirkko on hautausmaan ympäröimä.


title: Siikaisten kirkko

text: Kirkontornin ylin kerros on muodoltaan kahdeksankulmainen. Rakennuksen alttaripäädyssä on sakaristo, joka on runkohuonetta matalampi. Kirkon räystäiden alla on koristeellisia konsoleita. Julkisivu on pystylistoitettu. Kirkon alttaritaulu "Ristiinnaulittu" on Ilmari Launiksen vuonna 1911 maalaama.


title: Siikaisten kirkko

text: Siikaisten edellinen kirkko paloi salaman iskettyä siihen. Nykyinen kirkko rakennettiin vuosina 1888–1889 vanhan kirkon paikalle puusta, joka saatiin pitäjän omista metsistä. Kirkon rakentaminen maksoi 68 000 silloista markkaa. Rahat saatiin lainalla sekä keräämällä maksu kaikilta ripillä käyneiltä. Kuluihin osallistuivat manttaaliosuutensa mukaan lisäksi myllyt, sahat sekä muut teollisuuslaitokset. Rakentamiseen joutuivat osallistumaan kaikki seurakunnan jäsenet yhdestä kolmeen päivän ajan.


title: Siikaisten kirkko

text: 5. toukokuuta 1889 Merikarvian kirkkoherra J. A. Forss apunaan Siikaisten pitäjän kirkkoherra K. J. E. Blombergh ja Ahlaisten pastori Fr. A. Wirberg vihkivät kirkon. Vihkimistilaisuudessa oli paikalla suunnilleen 2 000 ihmistä.


title: Ptolemais (Kyrenaika)

text: Ptolemais tai Ptolemaida oli yksi Kyrenaikan muinaisista pääkaupungeista. Todennäköisesti se sai nimensä Ptolemaios III Euergetesin mukaan. Roomalaisaikana sen latinankielinen nimi oli "Tolmeta", josta tulee lähellä olevan nykyisen kaupungin nimi Tolmeitha.


title: Ptolemais (Kyrenaika)

text: Kaupungin perustivat todennäköisimmin Barkasta muuttaneet siirtolaiset 600- tai 500-luvulla eaa. Pian siitä tuli yksi niistä kaupunkivaltioista, jotka perustivat Pentapolis-liittoutuman. Liittoutuma hajosi vuonna 331 eaa., sen jälkeen kun Aleksanteri Suuri oli valloittanut Egyptin. Hänen kuolemansa jälkeen se tuli kuulumaan Ptolemaiosten hallitsemaan Egyptiin. Kun Rooman valtakunta vuonna 30 eaa. valloitti Egyptin, alueesta muodostettiin erillinen provinssi.


title: Ptolemais (Kyrenaika)

text: Roomalaisajan Tolmetalla ei ollut vesivaroja omasta takaa, mutta roomalaisten arkkitehtien johdolla rakennettiin suuri vesijohto läheisiltä kukkuloilta kaupungin torin alle rakennettuihin suuriin vesisäiliöihin. Vesisäiliöitä oli 18, ja niistä kukin oli 3 metriä leveä ja yli 4 metriä korkea. Ne ovat säilyneet ehjinä nykyaikaan saakka, ja ne löydettiin Libyan ollessa Italian siirtomaana (1912–1943). Kun paikallisia kapinallisia vastaan ryhdyttiin sotilaallisiin toimenpiteisiin, todettiin kapinallisten piileksivän näissä vanhoissa vesisäiliöissä, joihin mahtui hyvinkin 200–300 miestä..


title: Ptolemais (Kyrenaika)

text: Vuonna 365 alueella tapahtui suuri maanjäristys, joka tuhosi viisi kaupunkia, Kyrenen, Apollonian, Arsinoen, Bengasin ja Barkan. Ptolemais kuitenkin säästyi maanjäristyksen tuhoilta varsin hyvin, ja seudun tärkeimmät hallintoviranomaiset siirrettiin sinne. Sen jälkeen se olikin Kyrenaikan pääkaupunkina vuoteen 428 saakka, jolloin vandaalit tuhosivat sen. Keisari Justinianus I:n aikana se jälleenrakennettiin, mutta se ei enää palannut entiseen kukoistukseensa, ja 600-luvulla arabit hävittivät sen, ja se autioitui.


title: Ptolemais (Kyrenaika)

text: Ptolemaisin rauniot ovat säilyneet melko hyvässä kunnossa nykyaikaan saakka sen takia, että ne olivat hautautuneet hiekkaan. Kaupungin länsipuolella on näyttävä tornimainen hellenistinen mausoleumi ja kallionrinteeseen louhittu kreikkalainen teatteri. Kaikista roomalaisaikaisista provinssien pääkaupungeista se on todennäköisesti säilynyt parhaiten. Vuonna 2001 Varsovan yliopiston arkeologit aloittivat kaivaukset alueella. On arvioitu, että kaupungin pinta-ala oli 2,5 neliökilometriä, kaupungin muuria ja läheistä hautausmaata lukuun ottamatta.


title: Browns Valley (Minnesota)

text: Browns Valley on kaupunki Traversen piirikunnassa, Minnesotassa, Yhdysvalloissa. Se on pinta-alaltaan kahden neliökilometrin suuruinen ja siellä on 690 (2000) asukasta.


title: Browns Valley (Minnesota)

text: Browns Valley sijaitsee Little Minnesota -joen varrella Traversejärven ja Big Stone Lake -järven välisellä pienellä maakannaksella, joka erottaa Hudsoninlahden valuma-alueen ja Mississippin vesistön toisistaan. Molemmat järvet, Little Minnesota -joki ja Browns Valleyn kaupunki ovat muinaisessa Warren-jääjoen uomassa, joka oli Agassiz-jääjärven laskujoki.


title: Browns Valley

text: Browns Valley voi viitata seuraaviin paikkoihin:


title: Luettelo tunnetuista anarkisteista

text: A


title: Luettelo tunnetuista anarkisteista

text: B


title: Luettelo tunnetuista anarkisteista

text: C


title: Luettelo tunnetuista anarkisteista

text: D


title: Luettelo tunnetuista anarkisteista

text: E


title: Luettelo tunnetuista anarkisteista

text: F


title: Luettelo tunnetuista anarkisteista

text: G


title: Luettelo tunnetuista anarkisteista

text: H


title: Luettelo tunnetuista anarkisteista

text: I


title: Luettelo tunnetuista anarkisteista

text: J


title: Luettelo tunnetuista anarkisteista

text: K


title: Luettelo tunnetuista anarkisteista

text: L


title: Luettelo tunnetuista anarkisteista

text: M


title: Luettelo tunnetuista anarkisteista

text: O


title: Luettelo tunnetuista anarkisteista

text: P


title: Luettelo tunnetuista anarkisteista

text: R


title: Luettelo tunnetuista anarkisteista

text: S


title: Luettelo tunnetuista anarkisteista

text: T


title: Luettelo tunnetuista anarkisteista

text: V


title: Luettelo tunnetuista anarkisteista

text: W


title: Luettelo tunnetuista anarkisteista

text: Z


title: Bradbury Brook

text: Bradbury Brook on arkeologinen kohde Minnesotassa, Yhdysvalloissa. Se sijaitsee muutaman kilometrin Mille Lacs -järvestä etelään Minnesotan osavaltion keskiosissa.


title: Bradbury Brook

text: Paleointiaanit keräsivät alueella aikoinaan silttikiveä, jota käytettiin monenlaisten työkalujen valmistamiseen. Arkeologit ovat löytäneet alueelta 125 000 artefaktia. Vanhimmat esineistä on ajoitettu 9220 radiohiilivuoden ikäisiksi, joten Bradbury Brookin löydökset ovat Minnesotan vanhimmat.


title: Long Prairie

text: Long Prairie on 3 040 (2000) asukkaan kaupunki Toddin piirikunnassa, Minnesotassa, Yhdysvalloissa. Kaupunki on pinta-alaltaan 6,3 neliökilometriä ja se on piirikuntansa pääkaupunki.


title: Long Prairie

text: Kaupungin merkittävimmät nähtävyydet ovat Christien talomuseo, joka sijaitsee vuoden 1900 kolmikerroksiessa asuintalossa alkuperäisine huonekaluineen, Toddin piirikunnan museo ja sotaveteraanien puisto. Kaupungissa on myös 18-reikäinen golf-kenttä.


title: Lehtikuoriaiset

text: Lehtikuoriaiset ("Chrysomelidae") on kovakuoriaisiin ("Coleoptera"), lehtikuoriaismaisten ("Chrysomeloidea") yläheimoon kuuluva heimo. Käsittäen lähes 30 000 tunnettua lajia se kuuluu kovakuoriaisheimoista suurimpiin. Suomesta lajeja on tunnistettu pitkälti yli 200. Jotkut lehtikuoriaislajit ovat pahoja viljelyskasvien tuholaisia.


title: Lehtikuoriaiset

text: "Incertae sedis"


title: Lars Aejmelaeus

text: Lars Jaakko Tapani Aejmelaeus (s. 21. heinäkuuta 1945 Kauhajoki) on Helsingin yliopiston eksegetiikan emeritusprofessori ja Uuden testamentin asiantuntija.


title: Lars Aejmelaeus

text: Lars Aejmelaeus kävi oppi- ja keskikoulunsa sekä lukionsa Tehtaanpuiston Yhteiskoulussa (TPYK), josta valmistui ylioppilaaksi 1964. Vuonna 1965 hän kirjoittautui teologiseen tiedekuntaan, kuten monet hänen esi-isistään. Aejmelaeus opiskeli Aimo T. Nikolaisen opissa, ja häntä onkin kuvailtu tämän opetuslapseksi.


title: Lars Aejmelaeus

text: Vuonna 1969 hän valmistui teologian kandidaatiksi tehtyään pro gradu -työnsä aiheesta "Antropologinen kuolemankäsite Paavalilla". Tämän jälkeen hän toimi Porin tyttölyseossa lukion puolella uskonnonopettajana, kunnes vuonna 1975 hän teki väitöskirjansa aiheesta "Paavalin heikkous ja voima 2. korinttolaiskirjeen luvuissa 10–13". Paavali-sarja sai jatkoa vuonna 1979 teoksella "Heikkoudessa täydellistyvä voima : tutkimus Paavalin Kyynelkirjeestä (2. Kor. 10–13)" ja vuonna 1981 teoksella "Paavali ja Korinton hurmos tutkimus 1. Korinttolaiskirjeen luvuista 12–14". Vuonna 1983 ilmestyi vielä Paavali-aiheinen "Riidan ja sovun dokumentti kirjallisuuskriittinen ja tutkimushistoriallinen selvitys 2. Korinttolaiskirjeen kokoonpanosta ja taustasta". Tämän jälkeen häneltä ilmestyi neljä saksankielistä tutkimusta Paavalista vuosina 1985–1987.


title: Lars Aejmelaeus

text: Vuonna 1986 Aejmelaeuksesta tuli eksegetiikan apulaisprofessori. Tähän aikaan Aejmelaus teki useamman teoksen ja koulukirjan lukion uskonnonopetuksen tarpeisiin.


title: Lars Aejmelaeus

text: 1990-luvulla ovat ilmestyneet hänen tärkeimmät teoksensa, joista tärkein lienee vuosina 1993–1996 ilmestynyt kolmiosainen "Jeesuksen ylösnousemus" -sarja, jossa Aejmelaeus nosti Jeesuksen ylösnousemuksen historiallis-kriittisesti todistettavaksi tapahtumaksi sekä kristinuskon keskipisteeksi, jonka kautta voidaan hahmottaa koko kristinuskon pohja ja alkuperäinen teologia. Aejmelaeus nousi vastustamaan tutkija Matti Myllykosken väitöskirjassaan esittämää tulkintaa, jonka mukaan Jeesus olisi luultavimmin heitetty joukkohautaan mätänemään, eikä mihinkään hienoon kalliohautaan. Myllykosken mukaan Jeesusta seuranneet naiset eivät tienneet, minne tämä oli haudattu, joten he menivät vain jonkin tyhjän kalliohaudan luo. Nämä tarinat tyhjästä haudassa yhdistyneinä opetuslasten ilmestyskokemuksiin aiheuttivat tarinan ylösnousemuksesta. Aejmelaeus ilmoitti olevansa samaa mieltä siitä, että Uudessa testamentissa on avoimia kysymyksiä, mutta ei suostunut hyväksymään näin yksinkertaistettua selitystä ylösnousemuksesta.


title: Lars Aejmelaeus

text: Sen sijaan apulaisprofessorina Aejmelaeus itse aiheutti teologisen kohun ja väittelyn joulun alla 1987 todettuaan, että Jeesuksen neitseellinen syntymä Mariasta pohjautuu pakanallisiin antiikin sankarikertomuksiin. Hänen mukaansa joulun tarina oli vain mukava "satu", eikä teologisesti vakavasti otettava. Aejmelaeus vastusti vuoden 1988 tienoilla ankarasti useissa artikkeleissaan neitseestäsyntymisselitystä. Haastattelussa vuonna 2013 hän kuitenkin katsoo, että asiasta ei ole todellista tietoa, mutta hän ei kuitenkaan kiistä sitä.


title: Lars Aejmelaeus

text: Aejmelaeuksen pääteos Ylösnousemus-trilogian lisäksi on hänen opilliseksi testamentikseenkin kuvailtu "Kristinuskon synty" -teos, joka ilmestyi 2000. Vuonna 2005 hänet valittiin Suomalaisen Tiedeakatemian varsinaiseksi jäseneksi.


title: Lars Aejmelaeus

text: Aejmelaeus on Paavalin ja ylösnousemusopin lisäksi koinee-kreikan asiantuntija. Vuonna 2003 hän julkaisi ensimmäisen suomenkielisen "Uuden testamentin kreikan kieliopin".


title: Lars Aejmelaeus

text: Lars Aejmelaeuksen puoliso on Helsingin yliopiston Vanhan testamentin eksegetiikan professori emerita Anneli Aejmelaeus (s. 1948). Hänen isänsä oli lääninneuvos Lars Aejmelaeus.


title: IG Farben

text: I.G. Farbenindustrie AG (lyh. IG Farben) oli suuri saksalainen kemianteollisuuden yhtymä, monialayhtymä, joka oli toiminnassa vuosina 1925–1952. Laajimmillaan IG Farben oli maailman neljänneksi suurin yritys General Motorsin, US Steelin ja Standard Oilin jälkeen.


title: IG Farben

text: IG Farben on lyhennelmä yhtiön koko nimestä "Interessen-Gemeinschaft Farbenindustrie AG", joka kirjaimellisesti tarkoittaa ”Yhtymä väriaineteollisuuden eduksi Oy”. Nimi ei ollut kuvaava, sillä suuryhtiön toimiala ulottui paljon kemianteollisuutta laajemmalle. Lisäksi nimen voi käytännössä tulkita tarkoittavan monopolia tai kartellia. IG Farben olikin Saksan suurin ja voimakkain kartelli.


title: IG Farben

text: 1800-luvun lopulla laajentuminen oli vaikeaa verrattain nuorelle saksalaiselle teollisuudelle, koska ulkomaiset markkinat olivat valmiiksi vallattuja. Saksalaiset ottivat käyttöön eri keinoja, joista yksi oli kartellien perustaminen. Kartellit olivat tarkoitukseen käyttökelpoisia, koska niiden avulla voitiin säädellä kauppaa ja tuotantoa sekä vähentää kilpailun haittoja ja pitää hinnat ylhäällä. Kartellit olivat vapaan kaupan periaatteen vastaisia. Yhdysvalloissa niiden perustamista hankaloitettiin ja kartelleja alettiin purkaa. Saksassa kartelleja ei juuri rajoitettu.


title: IG Farben

text: IG Farben perustettiin joulupäivänä 1925 Bayerin toimitusjohtajan Carl Duisburgin ollessa yhteenliittymisen kannalla. Perustajajäseninä oli kuusi yritystä, jotka olivat tehneet läheistä yhteistyötä ensimmäisen maailmansodan jälkeen:Keväällä 1926 IG Farbenin markkina-arvo oli 1,4 miljardia Saksan valtakunnanmarkkaa ja sille työskenteli 100 000 ihmistä, joista 2,6 prosentilla oli yliopistokoulutus, 18,2 prosenttia oli koulutettuja ammattilaisia ja 79,8 prosenttia työläisiä. Sen päämaja, IG Farben -rakennus valmistui Frankfurtiin 1931. Vuonna 1938 sillä oli jo 218 000 työntekijää, ja se hallitsi yli 500 yritystä eri puolilla maailmaa.


title: IG Farben

text: Kansallissosialistinen puolue nousi valtaan Saksassa tammikuussa 1933. Useimmat teollisuusjohtajat olivat aluksi vastustaneet kansallissosialisteja samoin kuin kommunistejakin, mutta Adolf Hitler oli saanut heistä myös tukijoita juuri kommunismin vastaisuutensa vuoksi. Ennen valtaannousuaan Hitler kävi useita neuvotteluja teollisuusjohtajien kanssa ja sai heidät taakseen muun muassa lupaamalla poistaa ammattiliitot ja rajoittaa yleensäkin työläisten oikeuksia. Vaikka kartellien purkaminen ja pääoman rajoittaminen olivat kuuluneet alkuaikoina kansallissosialistiseen puolueen ohjelmaan ja vaikka puolueen vasemmistosiipi yhä käsitti sen niin, Hitler vakuutti teollisuusjohtajille, ettei puolue tule rajoittamaan teollisuutta, vaan avustamaan sitä sen päämäärissä.


title: IG Farben

text:
IG Farben teki läheistä yhteistyötä natsi-Saksan hallinnon kanssa ja toimitti muun muassa 85 prosenttia maan asevoimien Wehrmachtin tarvitsemista räjähteistä. Kun Hitler alkoi laajentaa Saksaa valtaamalla alueita naapurivaltioilta, yhtiö sai korvauksekseen omia teollisuuslaitoksia näiltä alueilta. Natsihallinto järjesti yhtiölle myös pakkotyövoimaa vallatuista maista.
Kaiken kaikkiaan toisen maailmansodan aikana Farbenin käytössä oli 350 000 henkeä pakkotyössä. Farben maksoi vangit toimittaneelle organisaatiolle päiväkohtaisen korvauksen vankityövoimasta. Tuhansia ihmisiä kuoli pakkotyönsä aikana. IG Farben perusti muun muassa keinokumin tuotantolaitoksen Auschwitzin keskitysleirin alueelle. Työntekijät tehtaalle saatiin viereisen Monowitzin leirin vangeista.


title: IG Farben

text: IG Farben toimitti tuhoamis- ja keskitysleireille vankien surmaamiseen käytetyn Zyklon B -myrkkykaasun. Kaasun valmistivat ja markkinoivat Farbenin tytäryhtiöt Degesch ja Testa. Yhtiöt oli perustettu hyönteismyrkkyjen valmistukseen.


title: IG Farben

text: SS-lääkäri Hovenin todistajanlausunnossa Nürnbergissä mainittiin, että "tulisi olla yleisessä tiedossa että keskitysleireillä tehdyt ihmiskokeet tehtiin ainoastaan IG Farbenin etujen takia... IG Farbenin tarkoitus oli salata kaikki tämä, ja laittaa savuverho piilottamaan kokeet... Ei SS vaan IG Farben tekivät aloitteen ihmiskokeiden tekemisestä keskitysleireillä."


title: IG Farben

text: Saksan hävittyä toisen maailmansodan maassa aloitettiin aseistariisunta, joka koski myös suuria kartelleja, syndikaatteja ja muita monopolin kaltaisia yhtymiä. IG Farben joutui purettavaksi myös lähihistoriansa vuoksi. 1945 Yhdysvaltain sotilashallinto takavarikoi koko IG Farbenin omaisuuden. Liittoutuneiden neuvosto päätti, että IG Farben on lopetettava.


title: IG Farben

text: IG Farbenin johtajista 24 joutui oikeuteen vastaamaan natsihallinnon aikaisista rikoksista. He olivat ensimmäiset liikemiehet, joita syytettiin rikoksista ihmiskuntaa vastaan. Johtajat vakuuttivat tietämättömyyttään pakkotyövoiman työ- ja elinoloista. Tytäryhtiö TESTAn kaksi johtajaa teloitettiin, mutta Farbenin johdosta ketään ei tuomittu kuolemaan. Tuomiot olivat hyvin lyhyet, tyypillisesti muutama vuosi vankeutta. Osaltaan kylmä sota koitui johdon pelastukseksi: Yhdysvaltain ja Neuvostoliiton väliset suhteet kiristyivät, ja länsiliittoutuneet kokivat Saksan talouselämän elvyttämisen olevan tarpeellista, jotta Länsi-Saksasta olisi apua liittolaisena kommunistisia maita vastaan.


title: Ignacio Camacho

text: Ignacio ”Nacho” Camacho Barnola (s. 4. toukokuuta 1990 Zaragoza, Espanja) on espanjalainen jalkapalloilija. Hän edustaa Saksan Bundesliigassa pelaavaa VfL Wolfsburgia ja on pelipaikaltaan keskikenttäpelaaja.


title: Ignacio Camacho

text: Camacho aloitti uransa Real Zaragozan juniorijoukkueesta ja siirtyi sieltä Atlético Madridin juniorijoukkueeseen. Ensiesiintymisensä edustusjoukkueessa hän teki 1. maaliskuuta 2008 Barcelonaa vastaan. 3. toukokuuta 2008 Camacho teki ensimmäiset kaksi pääsarjamaaliaan ottelussa Recreativo de Huelvaa vastaan.


title: Ignacio Camacho

text: Joulukuun 2010 lopussa hän teki sopimuksen Málagan kanssa. Samalla andalusialaisseuraan matkasi myös lainasopimuksella maalivahti Sergio Asenjo.


title: Ignacio Camacho

text: Camacho toimi kapteenina Espanjan alle 17-vuotiaiden maajoukkueessa vuoden 2007 alle 17-vuotiaiden EM-kilpailuissa.


title: Ignacio Camacho

text: Camacho tulee varsinaisesta jalkapalloperheestä, sillä hänen isänsä Juan José ja Ignacion vanhempi veli ovat myös pelanneet jalkapalloa ammatikseen.


title: Honkola (Urjala)

text: Honkola () on kylä Urjalan kunnan pohjoisosassa eteläisellä Pirkanmaalla. Kylän keskeisin maamerkki on Honkolan kartanon päätila Honkola, jonka pinta-ala on 1520 ha. Tilan pinta-alaan sisältyy vesialuetta 42,78 ha Kortejärvessä. Kylän yhteinen vesialue on Kikurinjärvessä 54 ha.


title: Honkola (Urjala)

text: Entinen kansakoulu paloi vuonna 1989 ja samassa yhteydessä koulupiiri lakkautettiin. Jäljelle jääneen kiinteistön kunta lahjoitti kyläläisten käyttöön vuoden vaihteessa 2007–08.


title: Honkola (Urjala)

text: Kylässä on runsas valkohäntäpeurakanta.


title: Honkola (Urjala)

text: Honkolan silloisen kyläyhteisön väitetään olleen esikuvana kartanon vaikutuspiirissä syntyneen ja nuoruutensa viettäneen kirjailija Väinö Linnan romaanisarjassa Täällä Pohjantähden alla kuvatulle Pentinkulmalle.


title: Honkola (Urjala)

text: Honkolan postinumero on 31730.Julkisista palveluista on jäljellä postinjakelu ja vanhusten kodinhoitopalvelut. Kylän läpi kulkee Yhdystie 2981.


title: Honkola (Urjala)

text: Kylässä on kartanon mailla laajoja ensimmäisen maailmansodan aikaisia vallihautoja Jänismäessä, Moukulanmäessä ja Vallimäessä. Jänismäessä juoksuhaudat ovat erityisen syviä ja kallioon louhittuja.


title: Honkola (Urjala)

text: Kylän korkein kohta on 143,2 metriä merenpinnasta.


title: Honkola (Urjala)

text: Honkolan länsipuolella on aiemmin sijainnut pappila, josta muistona ovat entinen päärakennus ja kivinavetta. Furuhjelmit ostivat päärakennuksen tontteineen Honkolan kartanolle vuonna 1963. Vanha kivinavetta myytiin paikalliselle pienviljelijälle. Pappilan tila muodostaa oman maarekisterikylän, josta on lohkottu torpparivapautuslain perusteella ja viime sotien jälkeen maanhankintalain mukaisesti asutustiloja, uudistiloja sekä mäkitupia.


title: Honkola (Urjala)

text: Pappilan tilasta on jäljellä kahteen osaan jakautuva metsäpalsta, pinta-ala 186,0200 ha, johon Urjalan Seurakunta on saanut lainhuudon 23. tammikuuta 1998. Tila oli kruununluontoinen 31. joulukuuta 1996 asti. Pappila on perustettu Vahosen kylään ja on sijainnut samalla paikalla 1600-luvulta lähtien, mutta myöhemmin se rekistöröitiin omaksi maarekisterikyläkseen Honkolan ja Vahosen väliin.


title: Tommola (täsmennyssivu)

text: Tommola tarkoittaa:


title: Honkola

text: Honkola voi tarkoittaa seuraavia:


title: Lanchesterin lait

text: Lanchesterin lait ovat matemaattisia kaavoja taistelevien osapuolten suhteellisten vahvuuksien laskemiseksi.


title: Lanchesterin lait

text: Lanchesterin yhtälöt ovat differentiaaliyhtälöitä, jotka kuvaavat hyökkäävän voiman H ja puolustavan voiman P vahvuuksia ajan funktiona. Funktio on riippuvainen ainoastaan H:n ja P:n arvoista.


title: Lanchesterin lait

text: Vuonna 1916, ensimmäisen maailmansodan aikana Frederick W. Lanchester johti ryhmän differentiaaliyhtälöitä, jotka kuvasivat taistelevien osapuolten keskinäistä voimasuhdetta. Näihin yhtälöihin lukeutuivat "Lanchesterin lineaarinen laki", joka soveltuu antiikkisen sodankäynnin kuvaamiseen ja "Lanchesterin neliölaki", joka puolestaan soveltuu moderniin sodankäyntiin, jossa käytetään pitkän kantaman tuliaseita.


title: Lanchesterin lait

text: Antiikkisessa sodankäynnissä, jossa joukot oli järjestetty keihäin varustetuiksi falangeiksi, yksi sotilas kykeni taistelemaan kerrallaan täsmälleen yhden vihollisen kanssa. Oletetaan keskinäisen taistelun päättyneen aina toisen osapuolen kuolemaan ja häviävän osapuolen taistelevan täydelliseen tuhoon asti. Tällöin todennäköisin lopputulos on se, että jäljelle jääneen armeijan vahvuus on yksinkertaisesti taistelleiden osapuolten välisten alkuperäisten vahvuuksien erotus |H - P|, eli H - P, jos H > P ja P - H, mikäli P > H. Tämä on odotettavissa, mikäli kamppailevien osapuolten kaikki sotilaat ovat yhtä hyviä ja käyttävät identtistä aseistusta.


title: Lanchesterin lait

text: Lineaarista lakia voidaan myös soveltaa tähtäämättömän tulivoiman käyttöön vihollisen miehittämälle alueelle. Viholliselle aiheutettu vahinko on riippuvainen maalien tiheydestä ja tulittavien aseiden lukumäärästä. Jos kaksi armeijaa miehittää yhtä suurta maa-aluetta ja käyttää samoja aseita tulittaen satunnaisesti vihollisen aluetta, molemmat kärsivät todennäköisesti saman määrän tappioita kunnes pienempi armeija on lopulta tuhoutunut. Satunnaisesti ammuttu laukaus osuu todennäköisemmin maaliin suurempaan armeijaan ammuttuna, mutta tämä tasapainottuu sillä, että pienemmän armeijan alueelle ammutaan enemmän laukauksia.


title: Lanchesterin lait

text: Modernissa sodankäynnissä sotilaat kykenevät kuitenkin taistelemaan usean vihollisen kanssa samanaikaisesti, koska esim. kivääritulella kykenee ampumaan satojen metrien päähän siinä missä pistokeihäs tai miekka yltää vain käsivarren etäisyydelle. Kääntäen sotilas itse joutuu uhatuksi ei vain yhden, vaan lukuisten vihollisten taholta. Tämän vuoksi tuhoutumisnopeus on riippuvainen ainoastaan tulittavien aseiden lukumäärästä. Lanchester päätteli, että tulivoima ei ole suhteessa sotilasyksiköiden lukumäärään, vaan sen toiseen potenssiin. Tätä kutsutaan Lanchesterin neliölaiksi.


title: Lanchesterin lait

text: Tarkemmin sanoen laki määrittelee hyökkäävän voiman puolustavalle voimalle aiheuttamien tappioiden lukumäärän suhteessa puolustavan voiman hyökkäävälle voimalle aiheuttamiin tappioihin. Perusmuodossaan lakia voidaan soveltaa ainoastaan näännytyssotaan, jolloin se ennustaa lopputuloksen ja uhrimäärän. Lakia ei voida soveltaa kokonaisiin armeijoihin, koska taktinen tilanne estää kaikkien joukkojen yhtäaikaisen osallistumisen taisteluun. Laki toimii vain, kun jokainen sotilas (laiva, yksikkö tms.) voi tuhota vain yhden vastaavan vihollisen kerrallaan, joten laki ei toimi esimerkiksi konekiväärien, tykistön tai ydinaseiden yhteydessä, koska yksi konekivääri vastaa lukuisia tavallisia kiväärejä. Laki vaatii oletuksen, että tuhot tapahtuvat vähän kerrallaan; se ei toimi tilanteissa joissa joukot pystyvät tuhoamaan toisiaan hetkessä joko tulittamalla samanaikaisesti tai toisen päästessä aloittamaan yllätyshyökkäyksellä.


title: Lanchesterin lait

text: Lanchesterin neliölain mukaan todennäköisintä on, että koko taistelun ajan osapuolten vahvuuksien neliöiden erotus pysyy likimain vakiona. Esimerkiksi jos alussa H = 13 ja P = 12, on niiden neliöiden erotus 169 - 144 = 25. Odotettavissa oleva lopputulos on H = 5 ja P = 0, jolloin neliöiden erotus on 25 - 0 = 25, eli sama kuin alussa.


title: Dance (täsmennyssivu)

text: Dance voi tarkoittaa ainakin seuraavia:


title: Pietarin Sanomat

text: Pietarin Sanomat oli Pietarissa vuosina 1870–1873 ilmestynyt sanomalehti.


title: Pietarin Sanomat

text: "Pietarin Sanomien" perustaja ja toimittaja oli kaupungin suomalaisen Pyhän Marian seurakunnan koulujen tarkastajana työskennellyt fennomaani August Hagman. Se oli ensimmäinen Suomen rajojen ulkopuolella ilmestynyt suomenkielinen sanomalehti. Pietarin ja Inkerinmaan suomalaisille tarkoitetun lehden tavoitteena oli kansallisen sivistyksen kehittäminen. Sen avustajina toimivat tyröläinen opettaja ja lukkari Abraham Tiisnekka, Marian seurakunnan kappalainen Aloys Jeremias Piispanen sekä aluksi myös seurakunnan kirkkokoulun johtaja Tuomas Friman. Kerran viikossa nelisivuisena ja kolmipalstaisena ilmestynyt lehti painettiin Pietarissa Ettingerin kirjapainossa. Sen levikiksi on arvioitu 700–1000 kappaletta.


title: Pietarin Sanomat

text: Lehden uutisaineisto oli pääosin lainattu Pietarin ja Suomen lehdistä. Suurimman osan siitä muodostivat Venäjän ja Pietarin tapahtumat. Ulkomaanuutiset liittyivät erityisesti Saksan–Ranskan sotaan. Venäjän suomalaisia koskeva aineisto oli suhteessa vähäisempää. Erityisesti lehteä kiinnosti koulujen, kirjastojen ja raittiusseurojen perustaminen Inkeriin. Se pyrki myös seuraamaan Inkerin suomalaisten seurakuntien tapahtumia sekä kertomaan alueen historiasta ja kansanperinteestä. Suomen uutiset jäivät melko vähälle huomiolle. Varsinaisia pääkirjoituksia lehti ei julkaissut.


title: Pietarin Sanomat

text: Lehdessä oli runsaasti kaunokirjallista ainesta. Jatkokertomuksina julkaistiin muun muassa Tuomas Frimanin "Tyhmenit" ja "Anninriuhta", K. J. Gummeruksen "Otteita ihmissydämen salaisuuksista" ja Nikolai Gogolin "Nevan valtakatu". Runoista valtaosa oli A. J. Piispasen kirjoittamia tai kääntämiä. Lisäksi julkaistiin valkeasaarelaisen talonpojan Jaakko Räikkösen runoja. Lehdessä oli myös jonkin verran ilmoituksia ja pietarilaisten kauppaliikkeiden mainoksia. Uskonnollista aineistoa oli vähän.


title: Pietarin Sanomat

text: "Pietarin Sanomien" kilpailijaksi perustettiin August Hagmanin ja Marian seurakunnan kirkkoherran Johannes Öhquistin välisen konfliktin seurauksena "Pietarin Sunnuntailehti". Kesällä 1872 Hagman siirtyi Helsinkiin "Morgonbladet"-lehden päätoimittajaksi ja hänen tilalleen Pietariin tuli hänen veljensä Tyko Hagman. August Hagman pysyi kuitenkin muodollisesti "Pietarin Sanomien" päätoimittajana ja ilmeisesti osallistui Helsingistä käsin myös sen toimittamiseen. Huhtikuussa 1873 hän lopetti lehden taloudellisesti kannattamattomana.


title: FREMO

text: FREMO () on Saksassa vuonna 1981 perustettu yhdistys, jolla on noin tuhat jäsentä viidessätoista Euroopan maassa. Yhdistyksen tarkoituksena on edistää pienoisrautatieharrastusta ja erityisesti sen luovuutta ja toiminnallisuutta sekä kontaktien lisääminen harrastajien kesken.


title: FREMO

text: Yhdistyksen perusajatuksena on järjestää tapaamisia, joissa FREMO-määritysten mukaan rakennetuista yhteensopivista pienoisrautatiemoduuleista kootaan soveltuvaan tilaan suuri pienoisrautatie, jota yhdessä liikennöidään. Eräs toiminta-alue on kehitystyö sähköisissä toiminnoissa, kuten digitaalisessa ohjauksessa ja turvalaitetekniikassa.


title: FREMO

text: FREMO julkaisee saksankielistä lehteä HP1 Modellbahn.


title: FREMO

text:
Erillisjärjestelmiä on luotu FREMOn sisällä mittakaavan, aiheen ynnä muun perusteella: 0, 0m, 0e, H0-Europa, H0-USA, H0PS, H0-fine, FREMO87, H0m, H0m-Rhätische Bahn, H0e, H0f, N. Tärkein noudatettava määritys on moduulin kytkeytyminen toiseen yhteensopivan päädyn avulla. FREMO määrittelee standardit yksiraiteiselle liittymälle ja H0 ja N-Euroopassa myös kaksiraiteiselle liittymälle.
Yksinkertaisimmat moduulit ovat ratalinjaa kuvaavia. Ne ovat sähköisesti hyvin yksinkertaisesti toimivia. Toisaalta moduulit voivat esittää suurtakin liikennepaikkaa vaihteineen. Tällöin kokonaisuus joudutaan usein lohkomaan kuljetuksen kannalta käytännöllisen kokoisiin osiin, jotka liittyvät toisiinsa epästandardilla liitoksella.


title: Kaliumjodidi

text: Kaliumjodidi (KI) on kaliumin ja jodin yhdiste, väritön suola, joka koostuu positiivisista kaliumioneista, K ja negatiivisista jodidi-ioneista (I). Se on kaupallisesti tärkein jodiyhdiste ja vuonna 1985 sitä tuotettiin 37 000 tonnia. Se on vähemmän hygroskooppista kuin natriumjodidi, minkä vuoksi sitä on helpompi käsitellä. Ajan myötä kaliumjodidinäytteet muuttuvat keltaisiksi, koska osa jodidi-ioneista hapettuu vapaaksi jodiksi.


title: Kaliumjodidi

text: Kaliumjodidi on ioniyhdiste, joka koostuu positiivisista kaliumioneista, K, ja negatiivisista jodidi-ioneista, I. Sillä on samankaltainen kuutiollinen kiderakenne kuin natriumkloridilla. Sitä esiintyy pieninä pitoisuuksina luonnonvesissä. Teollisuudessa puhdasta kaliumjodidia valmistetaan antamalla kaliumhydroksidin reagoida jodin kanssa.


title: Kaliumjodidi

text:
Koska jodi on heikko hapetin, jodidi-ionin I voi helposti hapettaa vapaaksi jodiksi vahvoilla hapettimilla kuten kloorilla:
Tätä reaktiota käytetään jodin eristämiseen sen luonnossa esiintyvistä yhdisteistä. Ilmakin voi hapettaa jodidi-ionin jodiksi. Vahvojen happojen avulla kaliumjodidista voi valmistaa vetyjodidia, HI, joka on kaliumjodidia vahvempi pelkistin.


title: Kaliumjodidi

text:
Muiden jodidisuolojen tavoin kaliumjodidikin reagoi jodin kanssa muodostaen trijodidia eli I-ioneja:
Toisin kuin vapaa jodi, I, trijodidisuolat liukenevat hyvin veteen. Tämän reaktion avulla jodia voidaan käyttää titraukseen. Kaliumtrijodidin liuosta, Lugolin liuosta, käytetään myös desinfiointiaineena sekä kullan etsaukseen.


title: Kaliumjodidi

text: Kaliumjodidia käytetään myös valokuvausfilmeissä tarvittavan hopeajodidin valmistamiseen:


title: Kaliumjodidi

text: Kaliumjodidia käytetään jodin lähteenä orgaanisissa synteeseissä.


title: Kaliumjodidi

text: Jodidi-ioni on ihmiselle pieninä määrinä välttämätön hivenaine, jota tarvitaan tyroksiinin muodostamiseen. Sen puutos aiheuttaa struumaa.


title: Kaliumjodidi

text: Kaliumjodidia käytetään karjanrehujen lisäaineena, hopeajodidin valmistukseen sekä desinfiointiaineiden valmistukseen. Sitä myös lisätään pieniä määriä ruokasuolaan struuman ehkäisemiseksi. Sen kyllästettyä liuosta, josta käytetään lyhennettä SSKI, käytetään myös lääkkeenä sporotrichosikseen.


title: Kaliumjodidi

text: Ydinvoimaloissa syntyy fissiotuotteena muun muassa jodin radioaktiivista isotooppia I-131. Onnettomuustilanteissa sitä saattaa levitä ympäristöön, ja joutuessaan ihmisen elimistöön sitä voi kertyä vaarallisina määrinä kilpirauhaseen, jossa se voi aiheuttaa syöpää. Jos jodia kuitenkin on elimistössä ennestään riittävästi, ei näin mainittavassa määrässä tapahdu, vaan radioaktiivinen jodi erittyy pois.


title: Kaliumjodidi

text: Radioaktiivista jodia levisi ympäristöön esimerkiksi Tšernobylin ydinvoimaonnettomuudessa huhtikuussa 1986. Onnettomuuden jälkeen Puolassa annosteltiinkin tämän vuoksi 10,5 miljoonalle lapselle ja 7 miljoonalle aikuiselle kaliumjodidin kyllästettyä liuosta. Samaan tarkoitukseen kaliumjodidista valmistetaan myös joditabletteja.